Тошкентдаги темир йўл вокзалларида электрон навбат жорий этилди\n26 Июл 2019 2181\n“Ўзтемирйўлйўловчи” АЖ томонидан Тошкент Марказий ҳамда Тошкент-Жанубий темир йўл вокзаллари чиптахоналарида электрон навбат тизими жорий этилди, деб хабар беради “Ўзбекистон темир йўллари” АЖ матбуот хизмати.\nЭндиликда, темирйўл чипталарни сотиб олиш учун келган йўловчи, ҳар иккала вокзалда ҳам электрон навбатга туриш имкониятига эга. Яъни, ҳар бир фуқаро шу ернинг ўзида жойлашган ўриндиқларда ўтириб, залда ўрнатилган махсус мониторлар орқали ўз навбатини кузатиб туради.\nТартиб рақами ҳамда касса рақами мониторда кўриниши билан, чипта харид қилиш учун кўрсатилган кассага бориб мурожаат қилиниши лозим.\nУшбу хизмат аввало, кассалар олдида узундан узун навбатга туриш ва турли хил тушунмовчиликларнинг олдини олади ҳамда чипта расмийлаштираётган операторлар ишига ва сифатли хизмат кўрсатишга имкон яратади.\nШунингдек, чиптахона залида ўрнатилган махсус электрон таблолардан йўловчилар “Ўзбекистон темир йўллари” АЖ веб-сайти орқали поездлар ҳаракат жадвали билан танишиб, элетрон чипталарни харид қилишлари ва бошқа керакли маълумотлар билан танишишлари мумкин.\nЯна бир муҳим янгилик, Тошкент Марказий темир йўл вокзали чиптахона залида ўрнатилган катта экранда онлайн тарзда қайси поезд ва қайси вагонда чипта бор-йўқлиги тўғрисида маълумот берилади. Бу ҳам йўловчиларга катта қулайлик яратади.\nЖамият томонидан чиптахоналарга ўрнатилган мазкур электрон ускуналар синов тариқасида ишлатилмоқда. Келгусида бундай қулайликлар республикамизнинг барча ҳудудларидаги темир йўл вокзалларида ҳам жорий қилиниши кўзда тутилган.\n4 Июл 2020 2649\n14 Июл 2020 2159\n8 Июл 2020 2037\n8 Июл 2020 1984\n6 Июл 2020 1933\n8 Июл 2020 1838\n6 Июл 2020 1734\n22 Июл 2020 1668\n20 Июл 2020 1590\n24 Июл 2020 1465


Янги йил учун романтик совғалар » Ўзбекистон янгиликлари – Zamin.uz\nЯнги йил киришига ҳам саноқли кунлар қолди, агар яқинларингиз учун совға олишга улгурмаган бўлсангиз – шошилинг! Биз энг романтик ва таъсирли совғалар рўйхатини сизнинг эътиборингизга ҳавола этмоқчимиз.\nЎз қўлларингиз билан қилинган совға\nБу сизнинг хаёлий орзуингизга боғлиқ. Агар бирорта егулик тайёрламоқчи бўлсангиз, қўрқмасдан юрак шаклидаги занжабилли печеньени танласангиз ҳам бўлади.\nУчрашувга ўзига хос равишда таклиф\nЎзгача усулда учрашувга таклиф қилинг. Шундай жумбоқлар ўйлаб топингки, бу жумбоқларни топиш орқали учрашув жойини аниқлаш мумкин бўлсин ёки учрашув жойи кўрсатилган харитали откритка юборинг.\nЎзига хослиги билан диққатни жалб этувчи тақинчоқ танланг. Масалан, ичига исмларингиз бош ҳарфлари ёки танишган вақтингиз ўйиб ёзилган бир жуфт узук буюртма қилишингиз мумкин.\nАрчани биргаликда безатсангиз ҳам вақтингиз ёқимли ўтади. Арчани безатишдан олдин чиройли ўйинчоқларни ғамлаб қўйинг. Винтаж услубидаги ўйинчоқ шарчалар сотиб олсангиз ҳам бўлади.\nТеглар: таъсирли қўлларингиз Арчани Ўзгача шаклидаги бўлади\n07:30 / 02-02-2017


Шахмат бўйича биринчи онлайн Ўзбекистон чемпионати ўтказилади / Olamsport.com\n04 май 07:41\nЖорий йилнинг 11 майидан 19 майига қадар ҳаваскорлар ўртасида шахмат бўйича “Уйда қол ва ғалаба қозон!” шиори остида биринчи онлайн Ўзбекистон чемпионати ўтказилади ва унда республикамизнинг барча ҳудудларидан хоҳловчилар иштирок этиши мумкин.\nМусобақа иштирокчиларининг ёши чегараланмаган. Онлайн мусобақа ғолиблари пул мукофоти билан тақдирланади. Мусобақада қатнашиш истагида бўлган ҳаваскорлар www.chess.com сайтига кириб, рўйхатдан ўтишлари лозим.\nЖами 10 та турнир ўтказилади – 10 та ғолиб аниқланади. Ғолиблар банк картасига пул ўтказиш йўли орқали тақдирланади. Ғолиб ҳаваскор шахмат бўйича биринчи Ўзбекистон Чемпионати ғолиби дипломи билан тақдирланади.\nЎйинлар ўн кун давомида 11 майдан 19 майга қадар Тошкент вақти билан 20:30 да ўтказилади. Ғолиб икки марта қатнашиш ҳуқуқига эга эмас.\nТурнирдан кўзланган мақсад – аҳолининг бўш вақтини мазмунли ва сифатли ўтказиш, карантин даврида спорт ҳамда кўнгилочар стратегияларни тарғиб қилиш, шунингдек, шахматни интеллектуал спорт тури сифатида оммалаштириш.\nЎйинлар ва қизиқарли шарҳларни Ўзбекистон Киберспорт Федерациясининг Youtubeʼдаги расмий канали (https://www.youtube.com/channel/UCXcUXd7HiXVqnZuexfBpVjA) орқали томоша қилишингиз мумкин.


Сурия уришидан чарчаган қирғизистонликлар сохта ҳужжатлар билан ватанга қайтишга уринмоқда · Ынтымак Media\n“Сурия уришидан ҳафсаласи пир бўлган” аксарият қирғизистонликлар сохта ҳужжатлар билан Қирғизистонга қайтишга уринмоқда. Бу ҳақда Хавфсизлик кенгаши котиби Дамир Сагинбаев ЕОИИ мамлакатларининг III Бишкек аксилтеррор форуми мажлисида баёнот берди.\nУнинг сўзларига қараганда, “кенг тарқалган террорчилик экстремистик фаоллик” вазияти мавжуд ва қайта пайдо бўлаётган хавфларга тез ва қатъий жавоб қайтаришни тақозо қилмоқда.\nБундан аввал ТИВ баёнот бериб, Қирғизистон Ироқ расмийлари билан биргаликда бу мамлакатда бўлган Қирғизистон фуқороларини идентификацияси якунланганини, ва айни дамда уларни ватанга қайтариш масаласи кўриб чиқилаётганини маълум қилган эди. Худди шу каби иш Суриядаги қирғизистонликлар масаласида ҳам олиб борилмоқда.\nМХДҚ маълумотларига кўра, бугунги кунга қадар Суриядаги ҳарбий ҳаракатлар зоналарига 800га яқин қирғизистонлик йўл олган. Уларнинг 200дан кўпроғи ўша ерди ҳалок бўлди. Хабарларга кўра, “Ислом Давлати” сафларига кирганларнинг 140 га яқини хотин-қизлардир.


Одамийлик одоблари хакида » СКАЧАТЬ РЕФЕРАТ НА ЛЮБУЮ ТЕМУ, БЕСПЛАТНО\nСкачать Бесплатно » Psixologiya va odam haqidagi ajoyib ma'lumotl » Одамийлик одоблари хакида\nОдамийлик одоблари хакида\nХар бир инсоннинг шарафи, обруси яхши хулк билан ортади, ёмон хулк билан камаяди ва охир окибат халк назаридан колади. Яхши хулкли инсонлар хакида халкимиз одамийлик одоби зур, ахлокли инсон, яхши фазилатли киши каби иборалар билан алкайди, бахо беради.\nЮсуф Хос Хожиб узининг кутадгу билиг асарида одамийликнинг асл нишонасини одамларнинг бир – бирига мехр – окибатли булиши ва доимий эзгуликка интилишида намоён булади деб билади.\nОдоб – инсонни маънавий камолотга етказувчи жараёндир. Одоб болаликдан бошланади ва шаклланиб боради. Ёш улгайган сари одоб даражаси кенгайиб боради. Одоб киши фаолиятини белгиловчи жараён булиб, уни барча хатолардан саклайди. Натижада унинг хулкий гузаллиги ортади.\nИслом дини белгиланган одоб мезонлари умуминсоний одоб мезонлари билан чамбарчас богликдир. Чунончи «Куръони Карим» инсон камолотининг асосий дастуридир. Унда инсонни юкори чуккига кутаришга ахамият берилган. «Куръони Карим» нинг хар бир ояти кишининг кундалик хаётида одоб мезонларига огишмай амал килишини курсатади ва талаб килади. Адаб узи – арабча суз булиб у одоб булиб хаётимизга сингиб кетган. Одоб одамнинг маънавий етуклиги, маънавийлик мезонидир.\nОдоб деганда биз тарбияли деган тушунчани англаймиз. Одобли киши эл уртасида эъзозлидир. Одоб инсоний фазилат, киши кадрини баланд килувчи кимматли сифатдир. У таълим – тарбиянинг асл мевасидир. Аклнинг суянчиги хисобланган одоб – барча фазилатларнинг шарми ва хикматидир. Доно халкимизнинг «Адаб бозорда сотилмас», «Одоб аклли киши учун улуглик ва фазилатдир», «Одоб и йукнинг акли йук», «Одобсиз акл – аклсиз одоб йук» накллари бежиз айтилмаган. Шундай экан, акл ва одоб бир – бирига боглик. Инсонда хар иккови мавжуд булгандагина у камол топади. «Хикматнома» да «Адаб икки хилдир: хикмат адаби ва хизмат адаби. Хикмат адаби поклик ва тугри йулга етаклайди, хизмат адаби эса бадавлатлик ва обруга етказади» - деб бежиз айтилмаган.\nOdamiylik-odoblari.doc [95 Kb] (cкачиваний: 973)


Эктор Купер: “Биринчи ўйинданоқ мўъжизалар кутманг!”\nСпорт 05 September 2018 12:50 271\nЎзбекистон терма жамоаси бош мураббийи Эктор Купер эртага бўлиб ўтадиган Сурияга қарши ўртоқлик ўйинидан олдин, ўз фикрларини баён қилди.\n— 22 август куни йиғинга киришган бўлсак, биринчи ишни футболчиларни инсон сифатида ўрганишдан бошладим, –дейди Эктор Купер. – Жумладан, Ўзбекистон терма жамоасининг олдинги ўйинлари билан танишдим. Қўл остимда жамланган футболчилар билан машғулотлар ўтказиб, уларнинг жисмоний тайёргарлигини кузатдим.\nМураббийнинг таъкидлашича, ҳозирги таркиб Сурия ва Эрон ўйинлари учун йиғилган бўлиб, кейинги ўйинларда янги ўйинчилар ҳам жалб қилиниши мумкин.\nЭктор Купер: “Ўйинчилар техника жиҳатидан жуда ҳам яхши ҳолатда. Машғулотлар жараёнида глобал ўзгаришлар қилганимизча йўқ. Шу сабаб ҳам, биринчи ўйинданоқ мўъжизалар кутмаслигингизни сўрайман. Терма жамоа ўйинидаги ўзгаришлар энг камида бир ойдан сўнг кўзга ташланишига умид қиляпман.”\nМураббий ўйинчи танлашда энг аввало жисмоний ҳолатига эътибор бериши ва клубда яхши тўп сураётган барча ўйинчиларни кузатишга ҳаракат қилишини айтиб, нутқини якунлайди.\n“Тribuna.uz” манбасидан фойдаланилди.


Вилоятлардаги масжидларда ўғрилик қилган шахс 7 йилга қамалди\nЎғри Қарши шаҳрида қўлга тушган.\nЎзбекистоннинг турли ҳудудларидаги масжидларда ўғрилик қилган шахс 7 йилга қамалди. Маҳаллий матбуотнинг ҳуқуқ-тартибот тузилмаларига таяниб 1 октябрда хабар беришича, у Қашқадарё вилояти Қарши шаҳрида қўлга олинган эди.\nХабарда маълум қилинишича, аслида андижонлик бўлган Ҳ.К., Тошкент, Самарқанд, Жиззах ва Фарғона вилоятларидаги масжидларда 2019 йилнинг ёз ойларида намоз ўқиш учун келганларнинг телефонлари, ҳамёнлари ва ҳужжатларини ўғирлаган.\nУ Қарши шаҳридаги «Нава» жоме масжидида навбатдаги ўғриликни содир этаётган вақтда қўлга тушган.\nТерговда аниқланишича, Ҳ.К., бундан аввал ҳам жиноят ишлари бўйича Тошкент шаҳар Юнусобод туман суди томонидан 5 йилу 2 ойга қамалган.\nЖиноят ишлари бўйича Қарши шаҳар суди ҳукми билан Ҳ.К., 7 йил муддатга озодликдан маҳрум этилди.


Истеъмолчиларга 145 миллиондан зиёд пул маблағи қайтариб берилди - Istemol\nЎзбекистон истеъмолчилари ҳуқуқларини ҳимоя қилиш жамиятлари федерациясига 1091 ишонч телефони орқали Фарғона вилояти фуқароларидан бир хил мазмундаги шикоят аризаси келиб тушган. Унга кўра, Фарғона вилояти, “Умид авто лизинг” МЧЖ номи остида фаолият юритаётган тадбиркор бир неча маротаба лизингга машина харид қилиш учун борган харидорларнинг ҳафсаласини пир қилган.\nФарғона вилояти Қува тумани Жалаер қишлоғида истиқомат қилувчи М. Исмоилов исмли фуқаро ушбу МЧЖ га “Нексия 3” русумли машина учун шартномага кўра, ўз вақтида бошланғич тўлови 33 582 266 сўм бўлган пулни тўлаб, 5 ой ичида олиб кетишга келишган, аммо муддат йил охиригача чўзилган. Кўп жойга мурожаат қилиб, нажот топмаган фуқаро Ўзбекистон истеъмолчилари ҳуқуқуларини ҳимоя қилиш жамиятлари федерациясига мурожаат қилган. Федерация томонидан судга даъво аризаси киритилган ва истеъмолчининг пули тўлиқ қайтариб олиб берилган.\nХудди шу ҳолат Қува туманининг Сойгузар қишлоғида яшовчи М. Сайдорипова билан ҳам юз берган. У ҳам “Нексия 3” автоулови учун ўтган йилнинг 13 февралида 34 750 000 сўм олдиндан тўлов қилган, 5 ой муддатда чиқариб беришга ваъда қилинган машина қарийб бир йил муддатда ҳам чиқмаган яъни 2020 йилнинг 21 январи куни Федерация ходимларининг аралашуви билан берган суммаси қайтариб олиб берилган.\nРиштон туманинг Оқ йер қишлоғи фуқароси Х. Ўлмасовни ҳам автомобил учун 347 500 000 сўм олдиндан тўлаган пули “машина ерта чиқади, индин чиқади” каби турли алдовлар билан 1 йил муддатга чўзиб юрган. Федерация фаолияти билан таниш бўлган фуқаро мурожаат қилган ва пули тўлиқ миқдорда қайтариб олиб берилган.\nҚува тумани Янги қишлоқ маҳалласида яшовчи Х. Тўйчйев ҳам ушбу МЧЖ га 42 400 000 миқдорда Cobalt автомобили учун олдиндан тўлов қилиб, на машинасини ололган ва на пулини. Сўнг Фарғона шаҳар Истеъмолчилар ҳуқуқларини ҳимоя қилиш жамиятига шикоят аризаси билан мурожаат қилиб, пулини қайтариб олган.\nТаъкидлаб ўтиш жоизки, ушбу МЧЖ устидан қилинган шикоятларнинг сони 64 тага етди. Бу ҳали бизга маълум бўлган ҳолатлар, маълум бўлмагани қанча экан буниси фақат “тадбиркор”га аён. Яна қанча харидорларнинг норозилигига сабаб бўлмоқчи ва бундан кўзлаган асосий мақсади нима ўзи? Ҳурматли истеъмолчилар, бу каби ҳолатларга лоқайдлик қилмайлик, акс ҳолда авж олиб кетиши ҳеч гап емас. “Тадбиркор” га эса инсоф тилаймиз.\nJuly 15, 2019 July 16, 2019 administemol\nJanuary 15, 2021 January 15, 2021 administemol\nM. Gaibullaeva, a resident of the city of Navoi, Navoi region, wrote a letter to the Federation of Societies for Consumer Rights Protection in Uzbekistan. According to her, despite the fact that the consumer paid for the electricity on time, Territorial Electric Networks OJSC had an unjustified debt in the amount of more than 2,000,000 […]


Японияда 25 йил ичидаги энг кучли тўфон юз берди (фото+видео)\nЯпонияда 25 йил ичидаги энг кучли...\n05.09.2018 12:39 0 12\nЯпонияга «Жеби» номли тўфон яқинлашаётгани ҳақида хабар қилган эдик. Тўфон туфайли 10 киши ҳалок бўлди, 300 дан зиёд киши жабрланди. 3000га яқин киши Кансай халқаро аэропортида тунашга мажбур бўлди.\nАэропортнинг бункерли кемаси кучли шамол сабабли аэропорт ва Идзумисано шаҳрини бирлаштирувчи кўприкка қулагани сабабли ўз ишини тўлиқ тўхтатган. Танкернинг ичида 11 нафар экипаж аъзолари бўлган, уларни қутқаришга муваффақ бўлишган.\nКансай аэропортининг 162та рейси бекор қилинган. Учиш-қўниш майдонларидан бири ва терминалнинг биринчи қавати сувга тўлган. Мамлакатнинг ғарбида 1,3 миллион уй хўжаликлари электр таъминотисиз қолган. Автомобил тўхташ жойида 100та машина ёниб кетган.\nКиото префектурасида160 нафар ўқувчи йўл бузилгани учун ёзги оромгоҳда қолишга мажбур бўляпти. Осака префектурасининг ўзида 2 минг светофор ишламаяпти. Бу эса йўлларда тирбандликни юзага келтиряпти.\nТўфон 4 сентябрь куни тушдан сўнг Сикоку оролига, кейинроқ эса Хонсю оролига ёпирилган. Тўфон бошланганда шамол тезлиги соатига 125 км. кейинроқ 177 км.га ошган.\nУшбу тўфон 25 йил ичидаги энг кучлиси деб ҳисобланмоқда.\nТехнология 12/07, 14:55


18-06-2016 | 00:58\nZAMIN.UZ / Авто / 18 Июн 2016 года2 115\nРоссиянинг “Автостат” таҳлилий агентлиги мамлакат бозорида енгил автомобилларнинг нархи ўзгарганлиги ҳақида маълум қилди, деб ёзади "Qalampir" нашри. Унга кўра, деярли барча автомобиль ишлаб чиқарувчилар маҳсулотларининг Россия бозоридаги нархи ўзгарган. Ўтган ой мобайнида ўтказилган тадқиқот натижалари шуни кўрсатмоқдаки, 24та автокомпаниянинг машиналари нархида ўсиш сезилган.Германиянинг Audi компанияси барча автомобиль турлари учун нархларни кўтарди. Бошқа бир немис бренди Mercedes-Benz эса бир нечта моделлари баҳосини ўзгартирди. Жумладан, C-Klasse (1.5 – 2.1% гача), E-Klasse (1.7-3.3 фоизгача), G-Klasse (3.5-4.4%) ва бошқаларнинг нархлари кўтарилди.Франциянинг Cитроен компанияси Grand C4 Picasso ва Multispace моделларининг баҳосини оширди.Баъзи бир компаниялар фақат битта модель нархини кўтардилар. Улар орасида Ўзбекистоннинг Ravon бренди R2 модели баҳосини 4.3-5.4 фоизга оширди. Бундан ташқари, KIA компанияси Rio автомобили, Mazda эса Mazda 3 модели нархларини кўтарган.Маълумот ўрнида, Ravon R2нинг Россия бозорида 369.000дан 459.000 рублгача сотилмоқда.\nЎқишни тавсия қиламиз Ravon Nexia салонининг илк фотосуратлари эълон қилинди\n12:09 / 30-12-2015\n«СП»: Ravon нархи билан Россияда муваффақиятга эришиши мумкин


Бизга Эйнштейнлар керакми? – Газета.uz\nБизга Эйнштейнлар керакми?\nҲозирги зерикарли ва мафкурага бўйсундирилган ижтимоий фанлар техника факультетлари талабаларига керак эмас. Уларни олий таълимнинг «қалби ва мусиқаси»га айлантириш орқали қандай жонлантириш мумкин? Ўқув жараёнига зарар етказмасдан фанларни 50 фоизга қандай қилиб қисқартирса бўлади? Файласуф, социолог ва антрополог Валерий Хан ўз мақоласида мазкур саволларга жавоб беради.\n16 сентябрь 2020, 16:06 Колумнистлар Жамият\nПрезидент парламентга мурожаатида олий таълим тизимидаги вазифалардан бирини белгилаб берган: чет эл тажрибаси асосида олий таълим стандартларини такомиллаштириш, унинг йўналишлари ва ўрганилаётган фанлар тузилишини қайта кўриб чиқиш. Танланган мутахассислик билан боғлиқ бўлмаган фанларнинг сони икки карра қисқартирилиши кераклиги таъкидланган.\nФайласуф, социолог ва антрополог Валерий Хан белгилаб қўйилган вазифалар асосида Ўзбекистондаги табиий фанлар ва техника университетларида ижтимоий фанлар бўйича қандай ўзгаришлар кутилиши мумкинлигини таҳлил қилади.\nНавбатдаги «оптималлаштириш»: ижтимоий-гуманитар фанларни қисқартириш\nМана, янги ўқув йили бошланди. Олий таълим вазирлиги ва олий ўқув юртлари ректорлари «танланган мутахассислик билан боғлиқ бўлмаган» фанлар сонини камайтириш масаласини қандай ҳал этади?\nАсосий савол: «танланган мутахассислик билан боғлиқ бўлмаган» фанлар деганда нимани тушуниш керак? Муайян фан у ёки бу мутахассисликка тегишли ёки йўқлигини ким ҳал қилади? Бир қатор университетларда ректор ва проректорларнинг мутахассисликлари улар раҳбарлик қилаётган университет профилига тўғри келмайди. Тўғри келса ҳам, кўпчилиги таниқли ва илғор фикрловчи мутахассислар эмас. Илмий даражанинг мавжудлиги, айниқса, ижтимоий-гуманитар фанлар соҳасида (уларнинг мафкуравий тарафкашлиги ва кафедралар, ихтисослашган кенгашлар ҳамда Олий аттестация комиссияси барча диссертацияларни, шу жумладан, хомлиги очиқ кўриниб турган ишларни тасдиқдан ўтказиши ҳисобига) ҳар доим ҳам ушбу даражага эга шахслар олим бўлишини англатмайди.\nОлий таълим тизимидаги «ислоҳотлар», аниқроғи, уларга тақлид қилишга (аввалги «оптималлаштириш» ислоҳотларидан келиб чиқиб) келсак, бизнинг шундоқ ҳам жаҳон рейтингининг қуйи қисмида турган таълим тизимимиз тобора ёмонлашмоқда. Бир неча йил олдин ўқитувчиларни университетларда кечгача олиб қолингани ва уларнинг аксарияти хорижий тилларни билмасада (!), чет эл дарсликларини таржима қилишга мажбур қилинганини эслаш кифоя.\nЁки фалсафа, мантиқ, этика ва эстетикани қандай қилиб бир фанга бирлаштириб, ҳеч кимга керак бўлмаган танлов фанга айлантиришганини эсланг, бу бутун Европа бўйлаб отни елдириб ўтишдек гап. Мавзу бўйича тавсия этиладиган адабиётлар 2017 йилдан кейинги нашрлар бўлиши кераклиги ҳақида «талаб» бор. Ваҳоланки, яхши танилмаган муаллифларнинг 2020 йилда чоп этилган энг янги ишлари халқаро миқёсда тан олинган олимларнинг 10, 20 ва ҳатто 30 йил олдин чиққан асарлари учун муносиб қўшимча адабиёт бўлмаслиги мумкин — классикага айланган асарлар ҳақида эса гапирмаса ҳам бўлади. Кўпчиликда савол туғдирувчи расмий аттестация ва рейтинглар ёки асосий докторантлар (аспирантлар) учун SCOPUS ҳамда шунга ўхшаш журналларда мажбурий мақолалар нашр этиш талабларичи?\nТехника ва табиий фанлар университетларида ректорлар ижтимоий-гуманитар фанлар (ИГФ)ни шунчаки қисқартириб юбориши эҳтимоли катта.Аммо Президент олий таълим стандартлари, ўрганилаётган фанлар йўналишлари ва тузилиши хориж тажрибаси асосида қайта кўриб чиқилиши кераклигини таъкидлаган.\nХўш, физикларга шеърият керакми? Алберт Эйнштейндан Билл Гейтсгача\nЧет эл университетларининг ўқув дастурлари тўғрисида гапиришдан аввал бир қатор асосий масалаларга тўхталиб ўтмоқчиман. Мен аллақачон матбуотда билдирган савол: табиий фанлар ва техника университетларида ижтимоий-гуманитар ва санъат фанлари ўқитилиши керакми?\nБу ғалати туюлиши мумкин, аммо ХХ асрнинг таниқли табиатшунослик соҳаси вакиллари — Альберт Эйнштейн, Макс Планк, Нильс Бор, Вернер Карл Гейзенберг, Эрвин Шрёдингер, Макс фон Лауэ, Илья Пригожин (барчаси Нобель мукофоти совриндорлари) ва бошқалар гуманитар билим, фалсафа, адабиёт ва санъат ўзлари учун қанчалик аҳамиятли деган савол устида бош қотирмаган. Гуманитар билимларга бўлган эҳтиёж улар учун аксиома бўлган.\nМаълумки, Эйнштейн фалсафага (хусусан, Спиноза фалсафасига) жиддий қизиқиш билдирган ва унинг 70 ёшига бағишланган 1949 йилги юбилей тўплами бежиз «Альберт Эйнштейн. Файласуф-олим» деб номланмаган.\nЭйнштейннинг айтишича, у бошқа мутафаккирлар ва ҳатто энг буюк математик Гауссга қараганда Фёдор Достоевскийдан кўпроқ таъсирланган. Буюк физик муғомбирлик қилганми? Асло. Бугунги кунда Достоевский дунёсидаги «ноэвклид» макон, романларидаги ҳаётнинг парадоксал табиати, бу дунёни икки маъноли мантиқ («ҳақиқат-ёлғон», «яхши-ёмон») билан тавсифлашнинг имконсизлиги, қаҳрамонларининг ҳатти-ҳаракатлари ва воқеалар траекториясининг кутилмаганлиги — физикадаги нисбийлик назариясининг адабий эквиваленти бўлиб, кашфиётга туртки берган ушбу барча нарсалар ҳақида кўп ёзилган. Рассомчиликда эса ХIХ аср охири — ХХ аср бошларидаги импрессионизм ва бошқа оқимлар ана шундай эквивалент ва илмий кашфиётга туртки вазифасини ўтаган.\nЭйнштейннинг мумтоз мусиқага бўлган муҳаббати ва скрипка чалишни яхши кўргани ҳақида кўп ёзишган. У Моцарт, Бах, Гендел асарларини ижро этган. Вақтининг катта қисмини (хоҳ уйда, хоҳ катта ўтиришлару хайрия концертларида бўлсин) мусиқа чалишга бағишлаган. Шуни унутмаслик керакки, фалсафа, адабиёт ва мусиқа буюк физикнинг шунчаки ҳордиқ чиқариш машғулоти эмас, балки Эйнштейннинг олим сифатидаги шахсияти ҳамда физик қарашларининг ажралмас қисми бўлган. Уларсиз Эйнштейн физик олим сифатида намоён бўлмаган бўларди!\nАгар унинг умр бўйи рақиби бўлган квант механикасининг асосчиларидан бири Нильс Борни оладиган бўлсак, унинг шогирди, таниқли физик Вернер Карл Гейзенберг «Уфқдан олислаган қадамлар» китобида ўз устози ҳақида шундай ёзади: «Бор авваламбор физик эмас, файласуф эди; аммо у бизнинг замонамизда натур фалсафа ҳақиқатнинг экспериментал мезонларига тўлиғича итоат этгандагина кучга эга бўлишини яхши биларди». Бор фортепианони яхши чалар, учрашувларда рақиблар — Бор ва Эйнштейн кўпинча Моцарт, Бетховен, Брамс мусиқаларини ижро этишарди.\nГейзенбергнинг ўзи физиканинг фалсафий масалаларига бағишланган бир қатор асарлар муаллифи ҳисобланади. Унинг, яъни физик олимнинг қарашларига Афлотун, Кант ва бошқа файласуфлар катта таъсир кўрсатган. Гейзенберг «юнон фалсафасини билмай туриб, замонавий атом физикасида илгарилаш мумкин эмас», деб ҳисоблаган.\nФизика бўйича яна бир Нобель мукофоти совриндори Макс фон Лауэ таржимайи ҳолида ўзи учун фалсафанинг кашф этилиши ҳақида шундай ёзади: «У турмушимни бутунлай ўзгартириб юборди; ҳатто физика ҳам ўша пайтдан бери менга ўзгача аҳамият касб этувчи илм соҳаси бўлиб туйилмоқда. Чунки бу илмнинг асл моҳияти шундаки, у фалсафани муҳим қўшимча ғоялар билан таъминлайди. Менимча, барча фанларнинг умумий маркази фалсафа атрофида бирлашиши керак, фалсафага хизмат қилиш уларнинг асл мақсади ҳисобланади. Бу илм-фаннинг муттасил ихтисослашувига қарши илмий маданият бирлигини сақлаб қолишнинг ягона йўлидир. Мана шу бирлик бўлмаганида, бутун маданият завол топиши мумкин эди».\nБошқа бир Нобель мукофоти совриндори Макс Планк мусиқа ва фалсафа билан жиддий машғул бўлган. Ушбу машғулотлар шу даражада профессионал олиб борилган эдики, ёшлигида унинг қаршисида ҳаётини мусиқа (у бир нечта мусиқа асбобларини чалган), филология ёки физикага бағишлаш танлови турган. Гарчи у физикани танлаган бўлсада, мусиқа билан шуғулланишни давом эттириб, ҳатто мусиқа назариясидан дарс берган.\nЯна бир физика бўйича Нобель мукофоти совриндори, бир қатор фалсафий асарлар муаллифи Эрвин Шрёдингер қадимги ҳинд ва хитой фалсафасига катта эътибор қаратган, лирикага қизиқиб, шеърлар ёзган.\nЭҳтимол, бу физик қарашларнинг ўзига хос хусусиятидир. Балки ҳақиқатан ҳам олимларнинг жиддий фалсафий тайёргарликсиз ва ҳаттоки гуманитар таълимсиз нисбийлик назарияси ва квант механикасини (ўтган асрда яратилган назариялар) яратиши имконсиз бўлгандир? Математикачи?\nНоэвклид макон ғояси муаллифи, нисбийлик назариясининг яратилишига замин яратган Николай Лобачевский замондошлари математик учун «даҳшатли жиноят» ҳисобланган ишни одат қилган: Қозон адабий тўгаракларида доимий иштирок этган. Кечқурунлари у оиласини йиғиб, Гоголь асарларини овоз чиқариб ўқиган. Грибоедов, Пушкин, Жуковскийни яхши кўрган. Буюк математик яна бир «жиноят» — қадимги фалсафа ва адабиёт билан ҳам машғул бўлган.\n«Математика қироли» Гаусс лотин, француз ва инглиз адабиётини яхши кўрган; ёшлигида унинг қаршисида жиддий танлов турган: филологиями ёки математика? 60 ёшидан кейин рус тилини ўргана бошлаган ва унга Пушкин асарларининг асл нусхасини юборишларини сўраган.\nХХ асрнинг энг буюк математиклари муваффақиятсиз кураш олиб борган Пуанкаре теоремасини исботлаган математик Григорий Перельман учун ҳам мактабни тугатгач, жиддий савол туғилган: консерваторияга кириш керакми ёки механика ва математика факультетига? Майли, булар физика ва математика. Кимёчи?\nХIХ асрнинг таниқли бастакори, «Князь Игор» операси муаллифи Александр Бородин тиббиёт доктори, машҳур органик кимёгар бўлган. Кимёвий элементларнинг даврий жадвали билан бутун дунёга танилган Дмитрий Менделеев Россия Фанлар академияси аъзоси бўлмаган, аммо Бадиий академияга қабул қилинган.\nБугунчи? Кимё бўйича Нобель мукофоти совриндори, синергетика — очиқ чизиқли бўлмаган тизимларда ўзини-ўзи ташкил этиш жараёнлари ҳақидаги фан асосчиларидан бири Илья Пригожинга Анри Бергсон фалсафаси кучли таъсир кўрсатган. Пригожин «ўзгарувчанлик фалсафаси»нинг асосчиси ва илм-фан фалсафасига оид бир қатор асарлар муаллифидир. Аммо унинг археология фанлари доктори бўлгани (ва дунёдаги энг нуфузли университетларда бу фандан маърузалар ўқигани), тарих, рассомчилик соҳалари билимдони, пианиночи ва бастакор бўлгани ҳаммага ҳам маълум эмас!\nРўйхатни яна узоқ давом эттириш мумкин. Мисолларнинг салмоғи шу қадар каттаки, ортиқча гапга ҳожат қолмайди. Бу тасодифий ўхшашлик эмас: математиклар, физиклар ва кимёгарлар — ҳеч бўлмаганда улар орасида кўзга кўринган олимлар учун «шеърият» ҳақиқатан ҳам зарур бўлган. Аммо бунинг сабаби нима?\nБугунги кунда яхши маълумки, ҳар қандай ижод тури, шу жумладан, илмий ижод, жуда кўп омиллар таъсир кўрсатувчи мураккаб жараён ҳисобланади. Илмий кашфиётлар, айниқса, машҳур топилмалар ҳеч қачон тор соҳага ихтисослашган билимларнинг ўзи билангина яратилмаган.\nУшбу кашфиётларни шунчаки илмий даражага эга бўлган олимлар эмас, таниқли шахслар ва ғайриоддий, кўп қиррали шахслар яратган. У ёки бу кашфиёт тарихини яратишда барча нарса муҳим роль ўйнайди: бўлажак олимнинг болалиги, севимли машғулотлари, феъл-атвори, ҳаётий тажрибаси, профессионал муҳит ва бошқалар.\nБуюк олимларнинг ҳаёт йўли шуни кўрсатадики, уларнинг барчаси кенг дунёқараши, мутахассислигига бевосита боғлиқ бўлмаган машғулотларга иштиёқ қўйгани билан ажралиб турарди. Олимнинг дунёқараши қанчалик кенг бўлса, унинг ижодига таъсир кўрсатувчи омиллар шунча кўп бўлган. Ҳатто айтиш мумкинки,махсус соҳалардаги илмий муваффақиятлар олимнинг дунёқараши ва севимли машғулотларининг кенглиги билан тўғри пропорционалдир.\nБундан ташқари, инсон тафаккури бир томондан мантиқий, рационал, систематик ва онгли, бошқа томондан интуитив, ҳиссий ва образли характерга эга. Ҳақиқий ижод жараёнида бу иккала томон бир-бирига узвий боғланган.\nИлмий кашфиётлар ҳар доим иккала томоннинг ўзаро таъсири натижасида рўй беради. Бугунги кунда илм-фаннинг буюк муаммоларини ҳал қилишнинг мантиқий, математик ёки физик формуласи яратилишидан аввал доим интуитив, яхлит образлар шаклланиши исботланган. Образли тафаккур, тасаввурларнинг теранлиги адабиёт ва санъат олами билан танишиш орқали сайқал топади.\nЭҳтимол, фалсафа, адабиёт ва санъатга бўлган иштиёқ фундаментал фанлар: физика, кимё, математика билан шуғулланадиган кишиларнинг тафаккур юритиш тарзига хос хусусиятдир?\nМана, ҳозир компьютер технологиялари асри, рақамли иқтисодиёт, сунъий идрок, бевосита амалий аҳамиятга эга бўлган илм-фан соҳалари (ҳар қандай амалий фан назарий фанлар асосига қурилиши ва уларни четлаб ўтиш имконсиз эканини яхши билсак ҳам) жадал ривожланмоқда. Замонавий IТ-мутахассислари ХХ асрнинг буюк физиклари сингари гуманитар билимларга муҳтож бўлмаслиги мумкин.\nБизнес ва замонавий технологиялар соҳасининг нуфузли вакилларига тўхталиб ўтсак.\nIТ пионер, Apple, NeXT ва Pixar компаниялари асосчиси Стив Жобс:«Мен барча технологияларимни Суқрот билан бир кунлик суҳбатга алмашган бўлардим», — деган эди (2001). Бу фикр Эйнштейннинг Достоевский ҳақидаги иқрорига ўхшаб кетмайдими? Эҳтимол, «рақамли инқилоб отаси» муғомбирлик қилгандир? Асло.\n2010 йилги iPad тақдимотида Жобс яна шундай деган: «Apple ДНКсида технологиянинг ўзи етарли эмас деган ғоя ётади. Бизга умумий таълим, гуманитар фанлар билан уйғунлашган технология керак ва бундай технология қалбимизни жунбушга келтира олади».\nЖобснинг Зен-буддизм фалсафасига қизиққани яхши маълум, бу унинг «тафаккур минимализми» тамойилларига таъсир кўрсатган.\nMicrosoft асосчиси ва дунёдаги энг бадавлат кишилардан бири Билл Гейтс: «Болаларимнинг, албатта, компьютерлари бўлади. Аммо улар, биринчи навбатда, қўлига китоб олади», — деган эди.\nГейтснинг ўзи кўп китоб ўқиган. У худди шу китобларни бошқаларга ҳам тавсия қилади. Бу дастурлаш, яъни Гейтснинг ўзи машғул бўлган соҳа бўйича китоблар эмас. Улар тарих, адабиёт, сиёсат, психология, таълим, экология, соғлиқни сақлашга оид китоблар, таниқли шахсларнинг мемуарлари ва таржимайи ҳолларидир. Гейтс ўзи эришган ютуқлари ҳақида шундай дейди:«Ўйлашимча, кўп мутолаа қилишга имконим бўлгани учун кўп нарсага эришдим». Бу мутолаа нафақат билим бериши, балки фикрлаш ва тасаввур қилишни ҳам рағбатлантириши, бусиз ҳеч қандай соҳада ютуққа эришиб бўлмаслигини англатади.\nГейтснинг фикрига кўра, унинг дунёқарашини ўзгартирган китоблар профессор Вацлав Смилнинг «Энергия ва цивилизация: тарих» (Гейтс Смилнинг барча — 36 асарини ўқиб чиққан), Гарвард университети профессори Стивен Пинкернинг «Бугунги маърифат», швед муаллифи Ханс Рослингнинг дунёқараш стереотиплари ҳақидаги «Фактларга асосланиш: дунё ҳақида нотўғри фикрлашимизнинг ўнта сабаби ва нима учун воқелик кўринганидан яхшироқ» ҳамда исроиллик тарихчи Ювал Ной Ҳарарининг «Sapiens: инсониятнинг қисқача тарихи» асарларидир. Эътибор берсангиз, буларнинг бирортаси ҳам дастурлаш ҳақида эмас!\nТаниқли компьютер бизнеси вакили, Glue Mobile, Meebo, Rally Healthy ва MemSQL компанияларининг кадрлар бўйича вице-президенти ҳамда директори Том Перролт «Harvard Business Review» саҳифасида қуйидагича фикр билдиради: «Компаниялар кўпроқ гуманитар билим ва кўникмаларга эга ходимларни жалб қилиш орқали эртанги кунга тайёргарлик кўра бошлашлари керак. Мазкур компаниялар кўп йиллар давомида мураккаб назарий муаммолар устида бош қотирган ва уларни батафсил тушунтириб берган файласуфлар ёки тарихчиларга қарши туриш ўрнига, ушбу талабалар эгаллаган кўникмалар эртанги куннинг етакчиси бўлишига ёрдам беришини тушунишлари керак».\nЗамонавий хориж тажрибасини ўрганиш ҳақида гапирадиган бўлсак, АҚШ ва Буюк Британиянинг техника университетларида гуманитар фанлар ҳажми 30 фоизга тенг.\nБутун илм-фан тарихи, хориж амалиёти ва жаҳон экспертлари фикрлари шундан далолат берадики, табиий ва техник фанлар университетлари учун гуманитар фанлар, адабиёт ва санъат зарур. Агар улардан воз кечсак, ХХ асрнинг биринчи ярмидаги муваффақиятсизликка учраган ихтисослашган таълим тизимига қайтамиз.\nЗамонавий таълим шахсни ривожлантириш, унинг ахлоқий ва когнитив фазилатларини (ижодий, танқидий, тизимли ва ностандарт фикрлаш, кенг дунёқараш, ҳиссий идрок, мулоқот қилиш қобилияти ва бошқалар) такомиллаштиришга асосланган шахсга йўналтирилган таълим тизимига ўтиш орқали ривожланади… Буларга гуманитар ва санъат фанларисиз эришиб бўлмайди.\nЯна бир нарса: бугунги кунда кўплаб курслар фанлараро интеграллашган услубда, шу жумладан, табиий, техник ва гуманитар фанлар кесишмасида ўқитилади.\nИжтимоий-гуманитар фанлар: қандай бўлса шундайлигича қолдириш керакми?\nАсло. Ижтимоий-гуманитар фанларнинг, камдан-кам истиснолардан ташқари, ҳозиргидек ўқитилиши фойда келтирмайди ва талабалар буни адолатли равишда рад этади.\nМасалан, мактабда бир неча йил давомида жуда синчковлик билан ўрганилган ва мазмунан мактаб материалини такрорлайдиган фанларни қайта ўтиш керакми? Йўқ.\nБундан ташқари, баъзан ижтимоий-гуманитар фанларни улар билан яқиндан таниш бўлмаган одамлар ўқитади: филолог фалсафадан, социолог диншуносликдан дарс беради, муҳими, ўқув юки тўлиб-тошсин.\nДуч келган одам ўзи билмаган нарсани ўқитиши сабабли, у матндан ташқарига чиқа олмайди ва шунчаки дарсликни сўзма-сўз ўқиб беради. Натижада, жуда муҳим мавзулар зерикарли, расмий равишда, руҳсиз ўқитилади, бу эса талабаларда ҳам худди шундай муносабатни юзага келтиради.\nБутун курсдаги талабалар биргаликда у ёки бу фанни бекор қилишни талаб қилган ҳолатлар ҳам бўлган. Аслида, бу муҳим фан бўлган, аммо жуда ёмон ўқитилган. Кафедралар, деканатлар, университет маъмурияти қандай қилиб ўқитувчини бекор қолдирмаслик, унинг манфаатлари ҳақида ўйлайди, лекин талаба ҳақида, давлат манфаатлари ҳақида умуман ўйламайди. Мана шунақа ақли калталик қилишади.\nБундан ташқари, ижтимоий-гуманитар фанлар кўпинча ёдлаш керак бўлган қандайдир бир маълумотлар йиғиндиси сифатида ўқитилади, улар сиз эгаллайдиган мутахассислигингизга қандай алоқаси борлиги эса номаълумлигича қолади. Талабалар нима учун у ёки бу фан уларга мажбурий ўқитилганини ҳеч қанақасига тушуна олмайди.\nИжтимоий-гуманитар фанлар мафкурага бўйсундирилади, кўпинча тарбиявий дарс, насиҳат шаклида, догматик тарзда ўқитилади, гўё талабалар буни ўзлаштиришга мажбурдек. Ваҳоланки, бу талабалар орасида фақат эътирозга сабаб бўлади. Олий таълим вазирлиги талабаларнинг «Миллий истиқлол ғояси» (МИҒ) ёки «Миллий ғоя ва маънавият асослари» каби фанларга муносабатидан хабардормикин?\nЮқорида ижтимоий-гуманитар фанларни ўқитиш, айрим истисноларни айтмаса, ҳеч қандай фойда келтирмаслигини айтиб ўтдим. Энди тушунтириб бераман: уларни ҳозирги шаклда ўқитиш ҳатто зарарли, чунки улар жонли фикрни ўлдиради, ижодий изланишлар уфқини торайтиради, догматик қарашлар ва жоҳилликни рағбатлантиради.\nХўш, агар ижтимоий-гуманитар фанлар фойда келтирмаса ва ҳатто зарарли бўлса, эҳтимол улар университетларда, айниқса, табиий фанлар ва техника университетларида умуман керак эмасдир? Йўқ, жуда керак. Худди Эйнштейн ва Гейтсга керак бўлганидек, бизга ҳам зарур. Ҳозирги шаклда ўқитилса, керак эмас. Аммо қандай ўқитилиши керак?\nБиринчидан, улар янада ихтисослашган ва фанлараро интеграллашган тартибда ўтилиши мумкин. Диншунослик фанини оладиган бўлсак, бу йўналишни, масалан, ҳуқуқ, психология, социология, санъат, сиёсат кабилар ўқитиладиган тегишли университетларда «Дин ва ҳуқуқ», «Дин психологияси», «Дин социологияси», «Санъатдаги диний мотивлар», «Замонавий диний экстремизм» каби курслар орқали ўтиш мумкин.\nТурли университетларда гуманитар фанларни ўқитиш университет профилига мос равишда турлича бўлиши керак, чунки барча илмий соҳаларда дифференциация жараёни амалга оширилиб, бунинг натижасида янги ихтисослашган фанлар шаклланади.\nМасалан, барча университетларда оддий фалсафа ўқитилади. Ахир физика фалсафаси, математика фалсафаси, биология фалсафаси, сиёсат фалсафаси, техника фалсафаси каби курслар мавжуд. Дифференциация тарих фанига ҳам таъсир кўрсатди. Бугунги кунда тарихий антропология, тарихий социология, квантитатив тарих, тарихий география, тарихий демография, тарих фалсафаси, тарих картографияси, тарихий антропометрия ва бошқалар умумий тарих фанидан ажралиб чиққан.\nАнтропология фани эса бугунги кунда физик антропология, маданий антропология, фалсафий антропология, тиббий антропология, шаҳар антропологияси, оила антропологияси кабиларга бўлинган. Социологияни оладиган бўлсак, дин социологияси, ҳуқуқ социологияси, маданият социологияси, фан социологияси ва бошқалар мавжуд. Барча ижтимоий-гуманитар фанлар шу каби тор ихтисосликларга ажралган.\nГуманитар фанлар бўйича дарсларда уларнинг кераклилиги борасида шубҳа туғдириши мумкин бўлган умумий назарий билимлар эмас, балкиназарий саволлар амалий муаммоларни ҳал қилишга хизмат қиладиганфункционал саводхонлик шакллантирилиши керак.\nИккинчидан,юқорида санаб ўтилган курслар табиатан фанлараро интеграллашган хусусиятга эга. Кўлами ва нимага йўналтирилганлигига қараб улар хилма-хил бўлиши, катта назарий курслардан (физика фалсафаси, тарихий антропометрия, тиббий антропология, дин социологияси ва бошқалар) тортиб торроқ махсус курслар ва махсус семинарларгача фарқланиши мумкин.\nМасалан, физика факультетининг «Нисбийлик назарияси» кафедраси талабаларига махсус курс ёки «Достоевскийнинг ноэвклид макони ва нисбийлик назарияси» номли семинар, квант механикаси кафедраси талабаларига «Худо ошиқ ўйнаганми: Эйнштейн-Бор баҳсининг фалсафий асослари», оптик кафедраси талабаларига «Оптик ва замонавий фотосуратлар» каби семинарларни ташкил этиш мумкин. Тарих факультетида «Жаҳон тарихининг математик моделлари», «Тарих фанида физик-кимёвий исботлаш усуллари» ёки «Тарихий шахсларнинг психологик портретлари» курсларини йўлга қўйиш мумкин. Ушбу турдаги курслар факультатив ёки танлов асосида ўтказилиши мумкин.\nАйтиб ўтганимдек, ҳар бир университетдатақдим этиладиган гуманитар фанлар ва уларни ўқитиш учун ўқув режаларибўлиши керак. Идеал вазиятда, мамлакатдаги барча талабалар учун «биринчи блок» — мажбурий фанлар тушунчасидан воз кечиш лозим. Аммо энг муҳими, университетдаги ижтимоий-гуманитар фанларнинг вазифа ва функциялари нимадан иборатлигини тушуниш лозим. Бу нафақат ихтисослашган билим, балки мослашувчан, ижодий ва танқидий фикрлаш кўникмалари ҳамдир.\nАсарлари Билл Гейтсга катта таъсир кўрсатган тарихчи ва футуролог Юваль Ной Ҳарари ўзининг «ХХI аср учун 21 дарс» китобида маълумотлар уммонига ғарқ бўлсак, муҳим ва номуҳим нарсаларни бир-биридан фарқлашни ўрганишимиз, шунингдек, узуқ-юлуқ маълумотлардан дунёнинг умумий манзарасини яратишимиз кераклигини ёзади. Тўрт кўникмани ўқитишга алоҳида эътибор қаратилиши лозим: танқидий фикрлаш, коммуникация, ҳамкорлик ва ижодкорлик. Фақат техник кўникмаларни ўргатиш босимини юмшатишимиз ва ўзгаришларга мослашиш, янги нарсаларни ўрганиш ва нотаниш вазиятларда руҳий мувозанатни сақлаш каби умумий кўникмаларни ўргатишни кучайтиришимиз керак. Ўзгаришлар тезлиги ошгани сайин нафақат иқтисодиёт, балки қандай қилиб инсон бўлиш ғояси ҳам мутацияга учрайди. Одамлар тобора кўпроқ янгиликлар билан ҳисоблашишлари ва деярли ҳар ўн йилда ўз ихтисосликларини ўзгартиришларига тўғри келади. Номаълумлик ҳукм сурган дунёда омон қолиш (айниқса, муваффақиятга эришиш) учун кучли руҳий мослашувчанлик ва ҳиссий мувозанат керак бўлади. Буни ўқитиш эса тенгламаларни ечишга ўргатишдан кўра анча қийин, деб ёзади Ҳарари.\nAlibaba корпорацияси асосчиси Жек Ма бу ҳақда Москва давлат университетида ўқиган маърузасида шундай деган: «Агар келажакка тайёрланмоқчи бўлсангиз, кечаги ўқув методларидан воз кечинг: кўр-кўрона ёдлаб олишга уринманг — компьютер барибир кўпроқ нарсани эслаб қолади. Тезроқ ҳисоблашга уринманг — сиз учун буни компьютер амалга оширади. Ижодкор ва конструктив бўлишни ўрганинг».\nБуларнинг барчасини ким ўқитади?\nЭнг қийин савол мана шу. Кўпчилик ижтимоий-гуманитар фанлар ўқитувчилари курсларини жонли ва иштиёқ билан ўта олмайди. Адабиёт ва физика, психология ва тарих, оптика ва санъат кесишмасидаги интеграллашган курслар ҳақида гапирмаса ҳам бўлади. Ахир, фанлараро ўқитиш методи нафақат ҳозирги табиий ҳамда ижтимоий-гуманитар фанларда етакчи йўналиш, балки замонавий ўқув методи ҳамдир (масалан, АҚШнинг ўзида 600 та университетда жорий қилинган Liberal Arts тизими).\nЧетдан таклиф қилинган ва авваламбор малака ошириш институтларида ишлайдиган ўқитувчиларсиз буни амалга ошириш мушкул. Хорижда ўқиган ёки ишлаган, шунингдек, иш жойида ўз курсларига ижодий ёндашадиган кишиларни битталаб излаб топиш зарур.\nАлбатта, кўплаб ўқитувчилар фанлараро курсларни дабдурустдан ўқиб кетолмайди. Уларни олти ой ёки бир йил давомида тайёргарликдан ўтказиш керак. Университетлар веб-сайтларида ўзларига керакли курсларни эълон қилишлари ва ишга олиш шартлари тўғрисида келишиб олишлари керак. Бутун дунёда шундай қилишади, аммо бизда эмас.\nПрезидент мурожаатномаси январь ойида бўлиб ўтган бўлсада, синов муддатидаги янги фанлар эндигина яратилмоқда! Барча университетлар талвасага тушган. «Пандемия» семестри ва ундан кейинги таътилда ўзларини бўш қўйишди, энди эса уч-тўрт кун ичида (бир семестр ёки ҳатто бир йил ўрнига) ўқитувчилар илгари таниш бўлмаган курслар билан танишиб чиқиш, улар бўйича барча (!) маъруза матнларини ёзиш, семинар дарслар режаларини тузиш ва буларнинг барчасини университетнинг Moodle электрон тизимига жойлаштиришга улгуриши керак. Буларнинг барчасини президент сўзларини бузиб талқин этиш, ислоҳотларни беҳурмат қилишдан бошқа нарса деб атаб бўлмайди. Беихтиёр биз учун одатий ҳолга айланган ҳолат ёдга тушади: «- Қачон қилиш керак, бир ой ичидами ёки икки ой? — Кеча».\nАлбатта, тегишли курсларни тайёрлаб, улардан яхши дарс бера оладиган ўқитувчилар жиддий мукофотга лойиқ кўрилиши керак. Айнан улар минглаб бошқа кишилар уддасидан чиқолмаган ишни амалга оширади. Ўз навбатида, бу бошқа ўқитувчиларга ихтисослашган фанлараро курсларни яратишга туртки бериши мумкин.\nАгар «миллий ғоя» ва зерикарли, догмага асосланиб ўқитиладиган ижтимоий-гуманитар фанлар ўрнига ҳақиқатан ҳам қизиқарли, хилма-хил, фанлараро интеграллашган ва амалий аҳамиятга эга курсларни жорий қилсак, талабаларнинг маънавий дунёсини бойитамиз, дунёқарашларини кенгайтирамиз. Шунда, эҳтимол, бизда ҳам Эйнштейнлар пайдо бўлар.\nМақоланинг рус тилидан таржимаси Khan Academy Oʻzbek томонидан тақдим этилди.\nВалерий Хан 1 563


17:08 22 Март 2019\n09:15 13.06.2018 (Янгиланган 10:47 13.06.2018) Ҳавола олиш\nАнвар қори апрель ойи бошларида микроинсультни бошдан кечириб, шифохонада қолаётган эди. Кейинчалик унинг комадан чиққани айтилди, бироқ аҳволи барибир оғирлиги маълум қилинганди.\nТОШКЕНТ, 13 июн — Sputnik. Тошкент шаҳри бош имом хатиби Анвар қори Турсунов бугун, 13 июнь куни тонгда вафот этди, деб хабар қилди Ўзбекистон мусулмонлари идораси расмий веб портали.\n"Ўзбекистон мусулмонлари идораси раҳбарияти, уламолар, имом-хатиблар ва мударрислар Анвар қори Турсуновнинг оила аъзоларига, яқинларига чуқур таъзия изҳор этади. Аллоҳ таоло у кишининг қилиб ўтган яхши амалларини ўзларига ҳамроҳ қилсин. Қолдирган илмий мерослари, мавъизаи ҳасаналаридан халқимиз кўп йиллар манфаатдор бўлишини муяссар айласин. Анвар қори Турсуновнинг охиратлари обод бўлсин", — деб ёзилган Ўзбекистон мусулмонлари идораси хабарида.\nЭслатиб ўтамиз, Анвар қори апрель ойи бошларида микроинсультни бошдан кечириб, шифохонада қолаётган эди. Кейинчалик унинг комадан чиққани айтилди, бироқ аҳволи барибир оғирлиги маълум қилинганди.\nАнвар қори Турсунов 1958 йил 21 ноябрда Тошкент шаҳри Ҳамза туманида хизматчи оиласида туғилган. 1966-1976 йилларда Ҳамза туманидаги 198-умумий ўрта таълим мактабида таҳсил олган. 1981 йил Тошкент Давлат университетининг филология факультетини, 2001 йил Тошкент ислом институтини тамомлаган.\n1981-1984 йй. — "Ёшлик" журналида муҳаррир, 1984-1987 йй. — Ўзбекистон Фанлар Академияси илмий ходими, 1987-1989 йй. — Тошкент шаҳар, Абдулла Қаҳҳор уй музейи илмий ходими, 1989-1994 йй. — Ўзбекистон Ёзувчилар уюшмаси қошидаги таржима ва адабий алоқалар маркази Шарқ адабиёти бўйича катта муҳаррири, 1994-1999 йй. — Тошкент шаҳар, Яшнобод тумани, "Янгиобод" жоме масжиди имом-хатиби, 1999-2015 йй. — Тошкент шаҳар бош имом-хатиби ҳамда Тошкент шаҳар, Шайхонтоҳур тумани «Хўжа Ахрор Валий» жоме масжиди имом-хатиби, 2015 йилдан Тошкент шаҳар бош имом-хатиби ҳамда Тошкент шаҳар, Юнусобод тумани "Минор" жоме масжиди имом-хатиби вазифасида фаолият юритиб келган.\nАнвар қори Турсунов 1989-1992 йилларда Қуръони каримнинг биринчи таржимасига (Шайх Алоуддин Мансур таржимаси) муҳаррирлик қилган. Анвар қори Турсуновнинг Али ибн Аҳмад Найсобурийнинг "Асбобун нузул" ("Оятларнинг нозил бўлиш сабаблари") таржимаси, "Фазилатлар китоби", "Инсон мукаррам зот" номли китоблари нашр этилган.\nМаълум бўлишича, марҳумга жаноза бугун аср намозидан сўнг "Минор" масжидида ўқилади.


ИнтерФУТБОЛ :: «Етти ўлчаб, бир кес»\n«Етти ўлчаб, бир кес»\nГабон терма жамоаси билан АМК турниридаги иштирокидан сўнг Дортмундга қайтиб, ЕЧЛ доирасидаги «Бенфика»га қарши баҳсда омади юришмаган Пьер-Эмерик Обамеянг ёзда жа-моани тарк этишини маълум қилди. Бундеслига тўпурарининг кутилмаган баёноти кескин муҳокамаларга сабаб бўлди. Якунда мутасаддилар ҳужумчига келажак режаларини бир четга суриб, бор диққат-эътиборни мавсумнинг қолган беллашувларига қаратишни маслаҳат беришди.\nМаълумки, дортмундликлар габонлик ҳужумчини 2013 йили 13 млн. евро эвазига ўз сафларига қўшиб олишган. Мазкур давр ичида Обамеянг 166 марта майдонга тушиб, 100дан ортиқ гол урди. Шулардан 20тасини у Томас Тухель қўл остида амалга оширди. Ҳужумчи бош мураббий билан иноқ бўлсада, айрим «хурмача» қилиқлардан холи эмас. Масалан, Италияга уюштирган пинҳона сафари учун ЕЧЛ доирасидаги бир учрашувдан четда қолди. Қолаверса, тунги саёҳатлар, машғулотларга кечикиб келиш каби тартиббузарликлари боис тез-тез жазоланиб туради. Умуман олганда, футболчи ўзи учун сарфланган сармояни тўла оқлай олди.\n«Иззатталаб иқтидор соҳибининг бир жамоада узоқ вақт тўп суриши жуда қийин. Чунки у янги чўққилар сари интилади», - кўриниб турибдики, габонлик ҳужумчи топ клубларда ўз омадини синаб кўриш ниятида. Хўш, Обамеянг янги мавсумни қаерда бошлаши мумкин?\n«Қироллик клуби» Обамеянгнинг бош орзуси эканига шубҳа йўқ. Бироқ бу муҳаббат бир томонлама бўлиши ҳам мумкин - яқин орада мадридликларнинг Обамеянгга қизиқишлари хусусида ҳеч қандай хабар тарқалмади. Ҳужумчи учун ягона вариант - Карим Бенземанинг ўрнини эгаллаш. Франциялик футболчини «Сантьяго Бернабеу» анчадан бери ҳуштакбозлик билан қарши олмоқда. Аммо Бенземанинг «Реал»дан кетиши габонлик касбдоши учун кафолат бўлолмайди. Зидан ёки Флорентино Перес 29 ёшли французнинг ўрнини ёшроқ иқтидор соҳиби ҳисобига тўлдиришни исташлари турган гап. Боз устига, мадридликлар анчадан бери Пауло Дибалани синчковлик билан кузатишмоқда.\n«Шаҳарликлар»нинг амалдаги бош мураббийи Хосеп Гвардиола Обамеянг билан бундеслигадаги қарама-қаршиликлар орқали жуда яхши таниш. Каталониялик мутахассис ҳужумчининг маҳоратига доимо юксак баҳо бериб келган. Пьер-Эмерикни харид қилиш «Сити» учун муаммо эмас, Пепнинг бир оғиз илтимоси кифоя қилади. Таркибда Серхио Агуэро бор, яқинда Габриэль Жезус сафга қўшилди. Мана шу жиҳатлар мутасаддиларни ўйлантириши мумкин: ҳужум чизиғи қўшимча кучга муҳтожми? Бунинг ўрнига ҳимояни кучайтирган маъқул эмасми?\nОбамеянг фаолиятини АПЛда давом эттириши учун энг мақбул вариант. Ёш иқтидор соҳиби Миши Батшуайи ҳамон захирада қолмоқда, Диего Костанинг келажаги эса номаълум. Конте жамоани шакллантириш ғоясини тўхтатганича йўқ. Жумладан, «Селтик» ҳуҳужчиси Мусо Дембеле италиялик мутахассиснинг доимий назоратида. Обамеянг эса маҳорат бобида Мусодан қолишмайди. Айнан у ёзда «Челси»нинг асосий нишони бўлиши мумкин.\nПьер-Эмерик Франциянинг бир қатор клубларида тўп сурган. Қадрдон чемпионатига қайтиш футболчи учун тараққиётми ёки...? Фақат «ПСЖ»га ўтиш унинг учун олдинга силжиш бўлади. Тўғри, Обамеянг Парижда Эдинсон Каванининг жиддий рақобатига дуч келиши аниқ. Уругвайлик форвард қулай вазиятларни кўкка совураётгани туфайли жиддий танқидлар остида. Габонлик ҳужумчининг эса «ПСЖ»га мойиллиги бор.\nОбамеянг «ҳиндулар» сафидан жой олиши учун юлдузларнинг тўғри жойлашуви етарли бўлмайди. Аввало, Симеоненинг ўз лавозимида қолиш-қолмаслиги ёхуд Антуан Гризманнинг Мадридни тарк этиши номаълум. Агар мураббий амалдаги шартномани узайтириб, француз «МЮ»га отланса, Обамеянг олдинги чизиқни кучайтиришда асосий номзодга айланади. Диего аввал ҳам габонлик ҳужумчига оғиз солган, аммо немислар таклифни рад этишганди. «Ла-лига менга ёқади. Агар Мадриднинг бир клубидан жой ололмасам, иккинчисида ўйнашим мумкин», - ҳа, Обамеянг испан клубларига бефарқ эмас.\nФантастик шартномалар ва маҳаллий мухлисларнинг меҳр-муҳаббати кўплаб юлдузларга ўз таъсирини ўтказмоқда. Лекин қаҳрамонимиз ўз бахтини Хитойдан излашга шошилмаяпти. Агар ёзда рад этишнинг умуман иложи бўлмайдиган таклиф тушса, вазият тамомила ўзгариши ҳам ҳеч гапмас. Ҳар ҳолда, хитойлик харидорларнинг ҳозирги шижоатига тан бермай илож йўқ.\n«Бавария» ҳамда «Боруссия» Д. ўртасидаги азалий рақобат ортиқча изоҳга муҳтож эмас. Муросасиз рақиблар доимо амал қилиб келган норасмий қоидалар сўнгги пайтларда тез-тез бузилмоқда: жамоа футболчисининг рақиб томонига ўтиши одатий ҳолга айланиб бормоқда. Ёдингизда бўлса, Роберт Левандовски ва Марио Гётце азалий рақиб таркибида тўп суриш умуман мумкин эмаслиги ҳақида қайта-қайта бонг урган эдилар. Амалда эса бунинг акси кузатилди. Кейинчалик Матс Хуммельс собиқ жамоадошлари ортидан йўл олди. Шу тариқа Дортмунд ва Мюнхен грандлари ўртасида самимий ҳамкорлик пайдо бўлди. Балки Пьер-Эмерик мюнхенликлар таклифини рад этиш орқали ўзининг «Альянц Арена»даги фаолиятига замин ҳозирлагандир? Яна ким билади дейсиз...


ОПЕК нефть қазиб олишни янада қисқартиришни сўрамоқчи\n17:02 / 13.02.2017\nОПЕК ташкилотга кирмайдиган давлатлардан нефть қазиб олиш ҳажмини амалдаги келишувлар асосида фаолроқ қисқартириб боришни сўрайди. Бу ҳақда Кувайт нефть вазири Эссам ал-Марзуқ маълум қилди.\nУнинг сўзларига кўра, ОПЕК мамлакатлари айни дамда қазиб олиш ҳажмини 92 фоизга камайтириш бўйича келишувга амал қилаётган бўлса, ташкилотга кирмайдиган давлатларда бу кўрсаткич – 50 фоиздан кўпроқни ташкил этади.\n"Нефть нархлари ҳозирда яхши даражада ҳамда келишувга амал қилиш ҳажми ошса, янада қимматлашади. Битим ОПЕК ва ташкилотга кирмайдиган давлатлар томонидан декабрда имзоланганди", - дея Кувайт нефть вазирининг сўзларини келтиради Блумберг агентлиги. Ал-Марзуқнинг таъкидлашича, Кувайт қазиб олиш ҳажмини камайтириш бўйича келишувнинг унда иштирок этаётган давлатлар томонидан 100 фоизга бажарилишини истамоқда.\nОПЕК 30-ноябрь куни қазиб олиш ҳажмини бир кунга 1,2 миллион баррелга – 32,5 миллион баррелгача камайтириш ҳақида келишувга эришди. Ташкилотга кирмайдиган мамлакатлар 10-декабрь куни ўзларининг қазиб олиш ҳажмларини умумий ҳисобда суткасига 558 минг баррелга қисқартириш ҳақидаги битимга эришдилар.\nХалқаро энергетик агентлик жума куни ОПЕК январда ўзининг нефть қазиб олиш ҳажмини кунига 1 миллион баррелга – умуман эса суткасига 32,06 миллион баррелга қадар қисқартирганини маълум қилди. Агентликнинг таъкидлашича, келишув кучга кирганининг бир ойи давомида унинг 90 фоизи бажарилган.


04:45 30 Май 2020\n18:25 11.05.2020 Ҳавола олиш\nЭкспертнинг сўзларига кўра, афғон сиёсатида маълум бир анъана бор - сайлов ғолиби билан савдолашиш.\nСиёсатшунос таъкидлашича, ҳеч бир афғон сиёсатчиси кейинчалик савдолашиш учун сайловларда мағлубиятни ҳеч қачон қабул қилмаган.\n"(Ашраф - таҳр.) Ғани биринчи босқичда ғалаба қозониши маълум бўлганда, Абдулла Абдулла ушбу сайловни баъзи сиёсий, балки нафақат сиёсий имтиёзлар борасида Ғани билан савдолашиши учун тан олмаслиги аниқ эди". - деди Sputnik Тожикистонга, сиёсатшунос, Россия замонавий Афғонистонни ўрганиш марказининг етакчи мутахассиси Андрей Серенко.\nУнинг сўзларига кўра, савдолашиш чексиз вақт давом эта олмайди, чунки Абдулланинг маъмуриятида минглаб одамлар ишлайди, улар орасида унинг кўплаб қариндошлари, обрўли одамлар. Албатта, сиёсатчи уларни шунчаки кўчада қолдириб қўя олмасди.\n"Фақат биттаси аён: биринчи навбатда, бу доктор Ашфар Ғанини Афғонистон Президенти сифатида Абдулла Абдулла томонидан тан олиниши. Ва шу билан, у олти ой давомида тан олмаган сайлов натижаларини тан олиши керак бўлади. Савдолашишни чексиз вақт давом эттириб бўлмайди. Қачондир бирор тўҳтамга рози бўлиш керак", - дея қўшимча қилди Серенко.\nСиёсатшуноснинг сўзларига кўра, АҚШ, НАТО, Европа Иттифоқи, БМТ ва бошқа халқаро тузилмалар вакиллари Ғани ва Абдулла Абдуллага жуда қаттиқ босим ўтказган.\nБатафсил маълумотларни Sputnik Тожикистон подкастида тингланг.


Туркманистон Президенти Сапармурот Ниёзов куч ишлатар идораларига мамлакат оғир саноатидаги назоратни кучайтиришни буюрди.\n24 январ 2021, Тошкент вақти: 18:13\nБу ҳақда Туркманистон давлат телевидениеси хабар тарқатди.\nНиёзов шанба куни мамлакатдаги энг йирик нефтни қайта ишлаш корхонаси раҳбари ва давлатга тегишли газ ширкати раҳбари ўринбосарини ишдан бўшатгандан кейин бу ҳақдаги фармонга қўл қўйди.\nТуркманбоши номидаги давлат нефтни қайта ишлаш корхонаси раҳбари Амангелди Пудаков ҳорижий ширкатлар билан ноқонуний шартномалар тузганликда айбланмоқда.\nТуркмангаз ширкати бошлиғи ўринбосари Сапар Элдошев ҳам давлат пулларини ноқонуний ўзлаштирганликда айбланмоқда.\nТуркманистон собиқ иттифоқ давлатлари ичида газ ишлаб чиқариш бўйича Россиядан кейин иккинчи ўринда туради.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Италиялик фуқаро электр энергиясидан 65 минг евро қарз бўлди\t16:47, 07 сентябрь\tИталиянинг Лацио шаҳрида яшовчи фуқаро билан мисли кўрилмаган қизиқарли ҳодиса юз берди. У электр энергиясидан 65 минг евро қарздорлиги тўғрисида огоҳлантириш олди, деб ёзади “Lenta.ru”.\nНашрнинг хабар беришича, италиялик эркак 10 йил давомида электрга пул тўламаган. Даниэле Каметтининг ўзи эса қарзи шунча бўлиб кетганидан ҳайратда эканлигини билдирган. Унинг айтишича, коммунал тўловларни ойма-ой тўлаб боради. Каметти 65 минг еврога квитанция олганидан бери унда гипертония ҳуруж қилмоқда. “Мен шокдаман. Бир лаҳзада мен ва оиламнинг ҳаёти остин-устун бўлиб кетди”,—дейди у. Унга қарздорлик ҳақидаги квитанцияни юборган компания эса тўлашни талаб қилмоқда. Ҳозирда Даниэле Каметти ўзининг ижтимоий тармоқлардаги саҳифалари орқали мазкур квитанциянинг суратини жойлаб, жамоатчилик эътиборини тортиш ва муаммони ҳал этишга уринмоқда. Интернет фойдаланувчилари мазкур ҳолатда техник хато юз берганини таъкидлаб, унга адвокат ёллашни маслаҳат бермоқда.\nЛўлиларнинг Словакиядаги дабдабали тўйи интернетда шов-шувга сабаб бўлди(Видео)\tДунёдаги энг қиммат чойнак 3 миллион долларга баҳоланди\tЎзбекистонга хорижий валютани олиб кириш ва мамлакатдан олиб чиқиш учун божхона гувоҳномаси бекор қилинди\tОАВ: Аргентина собиқ бош вазири монастирга 8,5 миллион долларни кўмаётганда қўлга олинди\tФарғонада мансабдор шахслардан бири 5 минг доллар пора билан қўлга тушди\tАҚШнинг 10 ва 20 долларлик купюраларида аёллар сурати пайдо бўлади\tОтправить


«Ҳаво дарвозаси»нинг ишончли ҳимоячилари\nСўнгги йилларда юртимиздаги тарихий обидалар, диққатга сазовор жойларни кўриш учун келаётган сайёҳлар сони тобора ортиб бормоқда. Биргина Қорақалпоғистон Республикаси мисолида олиб қарайдиган бўлсак, уларнинг сони уч баробар кўпайганлигини кўриш мумкин. Республика Туризмни ривожлантириш бошқармаси маълумотига кўра, жорий йилнинг олти ойида ҳудудга 8 минг 945 нафар сайёҳ ташриф буюриб, бу кўрсаткич ўтган йилнинг шу даврига нисбатан 160 фоизга ошган. Албатта, сайёҳлар оқимининг кўпайиши мамлакатимиздаги транспорт-коммуникация соҳасини ривожлантириш, хизмат кўрсатиш сифатини яхшилаш билан бирга, хавфсизликни таъминлашни ҳам тақозо қилади.\nНукус халқаро аэропорти республикамизнинг шимолий дарвозаларидан бири саналади. Бугунги кунда бу ерда бошқа ҳуқуқни муҳофаза қилиш идоралари қаторида, Ўзбекистон Республикаси ИИВ Халқаро аэропортларда хавфсизликни таъминлаш қўшинлари Нукус халқаро аэропортида хавфсизликни таъминлаш алоҳида батальони ҳам фаолият олиб бормоқда.\n– Батальон фаолиятини ҳамда ҳарбий хизматчиларнинг юқори ҳарбий-касбий тайёргарлигини янада такомиллаштириш мақсадида ташкилий, жанговар-хизмат, техник-муҳандислик тадбирлари ишлаб чиқилган. Энг муҳими, ҳарбий-касбий тайёргарлик бўйича машғулотлар жанговар ҳолатларга яқинлаштирилган ҳолда олиб борилмоқда, – дейди батальон командири, подполковник Хўжанияз Полвонов. – Бундан ташқари, юзага келиши мумкин бўлган фавқулодда ҳолатлар ва содир этилиш эҳтимоли бўлган террорчилик, қўпорувчилик ҳаракатларининг олдини олиш ва оқибатларини бартараф этиш бўйича чоралар ишлаб чиқилган.\n– Батальон ҳарбий хизматчилари қатор ҳуқуқни муҳофаза қилиш идоралари билан ҳамкорликда ўтказилаётган махсус машғулотларда ҳам иштирок этмоқда. Ўқув машғулотлари, машқлар чоғида ҳарбий хизматчиларимиз замонавий ҳарбий техника ва қурол-аслаҳалардан моҳирона фойдаланиш, жанговар вазиятда нафақат ўзини, балки сафдошларини ҳам ҳимоя қилиш, берилган жанговар топшириқни сидқидилдан бажариш, оғир вазиятлардан қисқа фурсатда чиқиб кетиш кўникма ва малакаларини мустаҳкамламоқда, – дейди батальон командирининг ўринбосари – штаб бошлиғи, подполковник Камолиддин Кучаров.\nБатальонда ҳафтанинг душанба куни маънавият ва маърифат дарслари, ҳар жума куни «Маънавий юксалиш ва ватанпарварлик куни» тадбирлари мунтазам ўтказилади. Ҳафтанинг чоршанба куни эса «Саломатлик куни» доирасида соҳа мутахассислари жалб қилинган ҳолда, ҳарбий хизматчиларга соғлом турмуш тарзи, жисмоний фаоллик, ортиқча вазндан воз кечиш бўйича тушунча ва маслаҳатлар бериб борилади.\nҲар чоракда ҳарбий қисмда китоб ярмаркалари ўтказиш йўлга қўйилган. Бунда ҳарбий хизматчилар ўзлари ёқтирган адибларнинг китобларини харид қилиш баробарида, ҳарбий қисм кутубхонаси бойишига ҳам ўз ҳиссаларини қўшишяпти. Бу эса ҳарбий хизматчиларнинг бўш вақтида китоб мутолааси билан шуғулланиб, маънавий дунёсини бойитишга хизмат қилмоқда.\nҲарбий хизматчилар ҳаёти билан танишарканмиз, уларнинг яшаш шароити олдинги умумий казарма кўринишидан тубдан фарқ қилишига, барча қулайликларни ўзида мужассам этган замонавий ётоқхоналарга эга эканлигини кўрдик. Бундан ташқари, Ўзбекистон Республикаси Вазирлар Маҳкамасининг жорий йил 6 майдаги қарорига кўра, батальонда озиқ-овқат сифатини янада яхшилаш мақсадида\n1 июлдан аутсорсинг тизимига тўлиқ ўтказилган. Яъни, бундан буён ҳарбий хизматчиларга малакали ошпазлар томонидан сифатли хизмат кўрсатиляпти.\nЯна бир эътиборга молик томони, батальонда Нукус давлат педагогика институти академик лицейи ўқитувчилари муддатли ҳарбий хизматчилар билан математика, физика, тарих, инглиз ва қорақалпоқ тиллари фанларидан қўшимча машғулотлар ўтказиб боради.\n– Ўтган йили ИИВ Академиясига ҳужжат топширган эдим. Афсуски, етарли балл тўплай олмадим. Шу боис ҳарбий хизматга боришни маъқул топдим. Ҳозир хизматни ўтаётганимга беш ойдан ошди. Бизга яратилган шароитлар яхши, жанговар тайёргарлик билан бир қаторда, лицей ўқитувчилари 5 кун давомида дарс ўтиб, келгуси йил қабул жараёнигача билимимизни мустаҳкамлашга кўмаклашмоқда. Ниятим – шу ерда намунали хизмат ўтаб, тавсияномага эга бўлиш ва ҳарбий олий ўқув юртига кириш, – дейди оддий аскар У. Давлетов.\n– Ҳарбий қисмимизнинг жанговар шайлиги ва салоҳиятини янада ошириш мақсадида мавжуд ҳарбий техникалар учун барча қулайликларга эга автомобиль парки, ёқилғи-мой маҳсулотлари омборхонаси ҳамда ёқилғи қуйиш шохобчасининг қурилиши якунланиш арафасида, – дейди батальон командирининг таъминот бўйича ўринбосари, подполковник Жамшид Ибрагимов. – Шу билан бирга, ҳарбий хизматчиларнинг фарзандлари мактабларга бориб келишида уларнинг хавфсизлигини таъминлаш учун автобус ажратилган.\nТашриф жараёнида батальонда барча зарур қулайлик ва имкониятлар мавжудлиги, жанговар тайёргарлик, ташкилий ишлар ва хавфсизлик масалалари яхши йўлга қўйилганини кўрдик. Бу – ҳарбий хизматчилар ўз зиммасидаги вазифалардан келиб чиққан ҳолда, хавфсизликни ишончли таъминлашидан далолатдир.


«Нексия», «Кобальт» ва «Спарк» ўғрилари ушланди\n17:31 / 18.07.2017\nЎзбекистон Республикаси ИИВ ЙҲХББ республика ҳудудида фош этилган транспорт воситалари билан боғлиқ жиноятлар ҳақида маълумот берди.\n2017 йил 7 июль куни соат 04:30 ларда тушган хабарга кўра, Самарқанд вилояти, Булунғур тумани, Пахтабоши қишлоғи ҳудудида калити ичида, қаровсиз қолдирилган, шу қишлоқда яшовчи, 1978 йилда туғилган Қ.А.га тегишли «НЕКСИЯ» русумли автомобили номаълум шахс томонидан олиб қочилиб, Соҳибкор м.ф.й. ҳудудида тўхтаб турган «CASE-3 8940» русумли тракторини орқа қисмига уриб, йўл-транспорт ҳодисаси жойидан яширинган. Олиб борилган қидирув ва суриштирув ишлари натижасида ушбу жиноятни Пахтабоши қишлоғида яшовчи, 1999 йилда туғилган Ж.А. содир этганлиги аниқланиб, 2017 йил 10 июль куни ушланган.\n2017 йил 9 июль куни соат 22:20 дан 10 июль куни соат 03:30 ларгача бўлган вақт оралиғида, номаълум шахс томонидан Тошкент шаҳар, Чилонзор тумани Д20-2-уй олдида калити ичида, қаровсиз қолдирилган, шу уйда яшовчи, 1983 йилда туғилган А.Д.га тегишли “КОБАЛЬТ” русумли автомобили олиб қочилган. Олиб борилган қидирув ва суриштирув ишлари натижасида автомобиль Учтепа тумани, 11-мавзе, 2-уйда жойлашган “Малиш” дўкони қаршисида бетон бардюрга урилган ҳолда топилган. Номаълум шахс автомобиль салонидаги 400.000 сўм пул маблағларини яширин равишда талон-тарож қилиб, воқеа жойида автомобилни ташлаб яширинган. Кўрилган чоралар натижасида ушбу жиноятни Учтепа туманида яшовчи, 2000 йилда туғилган Ю.Ғ. содир этганлиги аниқланиб, 2017 йил 12 июль куни ушланган.\n2017 йил 13 июль куни соат 17:00 ларда, Тошкент шаҳар, Чилонзор тумани, ТҲАЙ-Бунёдкор кўчалари чорраҳасида, номаълум ҳайдовчи, номаълум транспорт воситаси билан пиёда Зангиота туманида яшовчи, 1987 йилда туғилган Р.Р.ни уриб юбориб йўл-транспорт ҳодисаси жойидан яширинган. Натижада пиёда Р.Р. тан жароҳати олиб касалхонага ётқизилган. Олиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи, Бухоро вилояти яшовчи, 1989 йилда туғилган Х.К. ишонч қоғози билан бошқарувида бўлган «КОБАЛЬТ» русумли автомобилида содир этганлиги аниқланиб, 2017 йил 14 июль куни ушланган.\n2017 йил 15 июль куни соат 13:30 дан соат 17:20 ларгача бўлган вақт оралиғида, номаълум шахс томонидан Самарқанд вилояти, Самарқанд шаҳри ҳудудида қаровсиз, очиқ ҳолда калити билан қолдирилган, Самарқанд шаҳрида яшовчи, 1991 йилда туғилган И.А.га тегишли «СПАРК» русумли автомобили олиб қочилган. Олиб борилган қидирув ва суриштирув ишлари натижасида автомобиль 16 июль куни Самарқанд туманида жойлашган «Сайфуллаев Сайфиддин» фермер хўжалиги ҳудудидан топилиб, ушбу жиноятни Самарқанд шаҳрида яшовчи, 1999 йилда туғилган Х.И. содир этганлиги аниқланган.\nЙТҲ Спарк Нексия Кобальт


ҚР Президенти овул ҳокимлари сайловлари бўйича йиғилиш ўтказди NUR-SULTAN. Kazinform – Президент Қасим-Жомарт Тоқаев қишлоқ ҳокимларини сайлаш бўйича йиғилиш ўтказди, деб хабар беради Ақорда.\nЕвропа Иттифоқи Қозоғистоннинг QazVac вакцинасини ишлаб чиқаришдаги муваффақиятини юқори баҳолади BRUSSEL. Kazinform - Қозоғистон Президентининг халқаро ҳамкорлик бўйича махсус вакили Ержан Қазихан Қозоғистон ва Европа Иттифоқи ўртасидаги ҳамкорлик масалаларини муҳокама қилиш учун Брюсселга ишчи ташриф билан келди, деб хабар беради Kazinform.\nҚозоғистон магистрантлари ва докторантлари Францияда бепул ўқишлари мумкин NUR-SULTAN. Kazinform – Абай-Верн дастури доирасида 30дан ортиқ қозоғистонлик магистрантлар ва докторантлар Францияда бепул ўқиш имкониятига эга. Мобиллик дастури коронавирус пандемияси томонидан қўйилган мораторийдан бир йил ўтгач қайта тикланди. Қозоғистон Республикаси Таълим ва фан вазири Асхат Аймағамбетов ва Франциянинг Қозоғистондаги элчиси Дидье Канесс Франция-Қозоғистон стипендияси тўғрисидаги келишувга ўзгартиришлар киритиш тўғрисидаги протоколни имзоладилар, деб хабар беради Kazinform ҚР ТИВ матбуот хизматига таяниб.\nПромоутер Геннадий Головкиннинг бошқа боксчилардан фарқли жиҳатларини гапириб берди NUR-SULTAN. Kazinform - IBF ва IBO йўналишлари бўйича ўрта вазн тоифасида жаҳон чемпиони Геннадий Головкин (41-1-1, 36 КО) билан ишлайдиган промоутер Том Леффлер GGG бошқа муваффақиятли боксчилардан нимаси билан ажралиб туриши ҳақида гапириб берди, деб хабар беради Kazinform Sports.kz асосланиб.\nЎзбекистон ТУРКПАга аъзо бўлади TASHKENT. Kazinform - Ўзбекистон Туркий тилли давлатлар парламентлари ассамблеясига (ТУРКПА) аъзо бўлиш тўғрисида қарор қабул қилди. Бу ҳақда Ўзбекистон Сенати Раисининг биринчи ўринбосари Содиқ Сафоев Тошкентда ТУРКПА делегацияси билан учрашув чоғида айтиб ўтди, деб хабар беради Kazinform Анадолу агентлигига асосланиб.\nКоронавирус: Ҳинд штамми туфайли Қозоғистонда қўшимча чекловлар жорий этилиши мумкин NUR-SULTAN. Kazinform – Қозоғистонда коронавируснинг ҳинд штамми пайдо бўлганлиги ҳақидаги хабарлар билан боғлиқ ҳолда Қозоғистон Республикасининг бош давлат санитария шифокори Ерлан Қиясов ушбу масала бўйича тушунтиришлар берди, деб хабар беради Kazinform.\nБиз профессионал ва самарали давлат аппаратини қурмоқдамиз – ҚР Президенти давлат хизматчиларини табриклади NUR-SULTAN. Kazinform – Қозоғистон Президенти Қасим-Жомарт Тоқаев давлат хизматчиларини касб байрами билан табриклади, деб хабар беради Kazinform.\nЎтган ҳафта давомида Нур-Султан шаҳрида коронавирус юқтириш даражаси 43 фоизга ўсди NUR-SULTAN.Kazinform – ҚР Бош вазири ўринбосари Ерали Тоғжанов раислигида Қозоғистонда Соғлиқни сақлаш вазири Алексей Цой иштирок этган Қозоғистон ҳудудида COVID-19 тарқалишига йўл қўмаслик бўйича идоралараро комиссиянинг кўчма мажлиси бўлиб ўтди. Унда Нур-Султандаги эпидемиологик вазият кўриб чиқилди.\nҚамоқхонадаги тўнтариш: 6 киши ҳалок бўлди ва 16 киши жароҳат олди MEXICO. Kazinform – Мексиканинг Табаско штатидаги қамоқхоналардан бирида юз берган тартибсизликлар натижасида 16 киши жароҳат олди ва 6 киши вафот этди, деб хабар беради Kazinform El Financiero газетасига асосланиб.\n2020 йилда 5 миллион киши миллионер бўлди NUR-SULTAN. Kazinform – Covid-19 пандемияси томонидан етказилган иқтисодий зарарга қарамай, 2020 йилда 5 миллиондан ортиқ киши миллионерга айланди, деб хабар беради Kazinform Credit Suisseга асосланиб.\nҲиндистон коронавируснинг янги «дельта плюс» штаммидан хавотирда NEW DELHI. TASS – Kazinform - Ҳиндистон расмийлари коронавирус инфекциясининг «дельта плюс» нусхасини «хавотирли» деб аташди ва унинг тарқалишининг олдини олиш учун штатларни чоралар кўришга чақиришди, деб хабар беради Kazinform TASSга асосланиб.\nШвейцарияда 12 ёшдан ошган ўспиринларни эмлашга рухсат берилди NUR-SULTAN. Kazinform – Швейцария ҳукумати 12 ёшдан 15 ёшгача бўлган ўсмирларни COVID-19га қарши эмлашга рухсат берди, деб хабар қилди Kazinform Швейцария Федерал соғлиқни сақлаш бошқармаси матбуот хизматига таяниб.\nБир кун ичида 81 киши коронавирус пневмониясини юқтирган NUR-SULTAN. Kazinform – 23 июн куни коронавирус белгилари бўлган пневмония билан касалланганлар ҳақида маълумот эълон қилинди.\n134 афғон аскари Тожикистон чегарасини кесиб ўтиб, жон сақлашга мажбур бўлди DUSHANBE. Khovar-Kazinform – Толибон қуролли гуруҳи (Тожикистонда тақиқланган) Афғонистоннинг Қундуз вилоятидаги Шерхон-Бандар чегара комиссарлигига ҳужум қилди, деб хабар беради Kazinform Khovar агентлигига таяниб.\nСўнгги бир кунда Қозоғистонда коронавирус юқтирганлар сони кескин ошди NUR-SULTAN. Kazinform – Сўнгги бир кун ичида Қозоғистонда 1248 кишида коронавирус инфекцияси тасдиқланган, деб хабар беради Kazinform.


Жамоат жойларида диний кийим кийишга тақиқ бекор қилиниши кутилмоқда\n29 октябр 2020, Тошкент вақти: 04:37\nОлий Мажлис Қонунчилик палатасида 15 сентябрь куни “Виждон эркинлиги ва диний ташкилотлар тўғрисида”ги қонун лойиҳаси муҳокама қилинади.\nОлий мажлис Қонунчилик палатасининг билдиришича, янги қонуннинг эскисидан ўзгачалиги, унда аввал мавҳум бўлиб қолган қатор тушунчаларга, жумладан, “диний таркибий материаллар”, “ноқонуний диний фаолият”, “диний ташкилот” каби атамаларга таъриф берилган.\nҚонун лойиҳасида аввалги қонунда мавжуд бўлган “жамоат жойларида ибодат либосларида юришларига йўл қўйилмаслиги” ҳақидаги қоида бекор қилинмоқда.\n“Виждон эркинлиги ва диний ташкилотлар тўғрисида”ги янги таҳрирдаги қонун лойиҳасида, бундан ташқари, диний ташкилот раҳбарининг Ўзбекистон фуқароси бўлиши тўғрисидаги талаб бекор қилинади.\nШунингдек, янги қонунда эскисидан фарқли ўлароқ ҳар бир шахснинг диний таълим муассасаларида профессионал диний таълим олиши, ота-оналар ёки уларнинг ўрнини босувчи шахслар ўз фарзандларига уй шароитида диний таълим ўргатиш ҳуқуқига эга экани таъкидланган.


Тошкентда электромобиллар асосида такси хизмати йўлга қўйилади – Газета.uz\nLotinchada 30 июн 2020, 16:38 Жамият Технологиялар\nТошкентда электромобиллар асосида такси хизматини йўлга қўйишни режалаштиришмоқда. Бунинг учун Хитойнинг BAIC компаниясида ишлаб чиқарилган иккита турдаги моделдан иборат 500 дона — BAIC EU5 ва BAIC EX360 русумли электромобиллари етказиб берилди, дея маълум қилди «Газета.uz»га Yili Star-River Trade & Business компаниясининг Ўзбекистондаги расмий дилери вакили Азамат Рашидов.\nБиринчи модель — BAIC EU5 — спорт ҳайдаш режимига, электр тўхташ тормозига эга, шунингдек, курсни барқарорлаштириш тизими билан жиҳозланган. Иккинчи модель — BAIC EX360 — ABS+EBD электрон тормоз куч тақсимлагичига эга ғилдиракларнинг антиблокировка тизими билан жиҳозланган.\nАзамат Рашидовнинг сўзларига кўра, эко-машиналар атроф-муҳитга зарар етказмайди, батареялар ҳимоялаш тизимига эга, хизмат кўрсатиш муддати — 8 йил, агар қурилма бузилса, уни заводда алмаштириш мумкин.\n«Бир заряд билан [электромобиль] шаҳар шароитида 419 км, магистрал шароитида эса 540 км юриши мумкин. Автомобиль 53 кВт қувватга эга батареялардан фойдаланади. Бир километри 50−60 сўмга тўғри келади», — дея таъкидлади Азамат Рашидов Тошкент шаҳар ҳокимлиги матбуот хизматига берган интервьюсида.\nҲар бир транспорт воситаси зарядловчи билан бирга келади. Сиз машинага уй шароитида заряд беришингиз мумкин — бунинг учун 19 соат вақт кетади.\nБундан ташқари, 10 та махсус такси станцияларини олиб келиш режалаштирилган бўлиб, улар сизга ярим соат ичида электромобилни қувватлаш имконини беради. Электромобиль нархлари русумига қараб турланади — божхона тўловларидан ташқари 23 минг доллардан 25 минг долларгача.


Илму-маърифатнинг ойдин йўллари - Уч илдиз\nИлму-маърифатнинг ойдин йўллари\nby Тўлқин Эшбек · 10.06.2020\nЎзМУ Ўқув ишлари бўйича биринчи проректори Давлатбой Жумабоев\nГеология фанлари университети проректори этиб тайинланди.\nҚуйидаги суратларга бир разм солинг, дейди Дониш домла.\nДавлатёр Жумабоев Мирзо Улуғбек номидаги Ўзбекистон Миллий университетида узоқ йиллар мобайнида Ректор ёрдамчиси, Математика факультети декани, Маънавий-маърифий ишлар бўйича проректор ва сўнгги йилларда Ўқув ишлари бўйича биринчи проректор лавозимларида самарали фаолият кўрсатди. Масъул лавозимларда фаолият кўрсатиш билан бир қаторда илмий изланишларини ҳам муттасил давом эттириб, математика фанлари доктори илмий даражасига, профессор илмий унвонига эга бўлди.\nУ қайси лавозимда фаолият кўрсатмасин, меҳрибонлиги, хушмуомаласи, самимийлиги, инсонпарварлиги билан ҳамкасблари қалбидан чуқур ўрин эгаллаб келмоқда.\nОчиғи, раҳбарлик — ғоят мушкул, мураккаб ва чигал иш экан. Иш ҳажмининг (жайдари тилда айтганда — «нагрузка»нинг) кўплиги бир ёқ, атрофингда турли кимсаларнинг ғалваси, ғийбат-у ғурбати бир ёқ. Устамонлар раҳбарга яхши кўриниб, ишончига кириб олишга ҳаракат қилади. Сўнг, раҳбарнинг қўли билан кимларгадир жавр қилишга, шу йўл билан ғаразли мақсадига эришишга уринади. Бироқ, Давлатёр Жумабоев ҳеч қачон бировнинг нағорасига ўйнамади, ғийбатларга қулоқ солмади, бировнинг гапи билан кимгадир жавр қилмади. Бундай оқил ва доно раҳбарлар камдан-кам бўлади. У ҳаммани эътибор билан тинглайди, дардини эшитади. Аммо ҳеч қачон кимнингдир йўлига «оғиб» кетмади. Ширингина бир кулиб қўяди-да, ғоят мулойимлик ва мулоҳазакорлик билан ўша кимсани тўғри йўлга солади. Яхшиликка, эзгуликка чорлайди. Шул боис, бутун университет жамоаси Давлатёр Жумабоевни бирдек яхши кўрадилар, эъзозлайдилар. Тан олиш керак, бундай улкан меҳр ва ҳурматга сазовор бўлиш унча-мунча масъул раҳбарларга насиб этганини кўрмаганмиз.\nЯхши инсон, ҳурматли раҳбар аввало оиласини бахтли қилмоғи керак. Бахт ҳам, омад ҳам оиладан бошланади. Давлатёр Жумабоевнинг турмуш ўртоғи Жамила Жумабоева — таниқли олима, филология фанлари доктори, профессор! Бу олимлар оиласига барча бирдек ҳавас билан қарайди.\nҚадрдон ҳамкасбимиз Давлатёр Жумабоевнинг янги университетга проректор этиб тайинланиганидан қувонган бўлсак, ЎзМУдаги энг масъул лавозимлардан бири — Ўқув ишлари бўйича биринчи проректорлик лавозимидан кетаётганидан ўкиндик… Тақдиру қисмат экан, азиз Устозга фақат омад тилаб қоламиз.\nДилдан ҳис этганимиз шуки, янги университетнинг биринчи қадамлариёқ омад билан бошланди. Катта ҳаётий, илмий ва ташкилотчилик тажрибасига эга бўлган Давлатёр Жумабоевдек илмли ва беғубор инсон янги ўқув даргоҳининг проректори этиб тайинланди.\nИнсонийлик, эзгулик, ҳалоллик ва интилиш қанчалик бахт ҳамда омад бахш этишини Давлатёр Жумабоев фаолияти мисолида кўриб, ҳавас қилдик! Азиз Устозга фақат омад тилаб қоламиз.\nДилдаги бу эзгу фикрлару тилакларни битишимиздан асл мақсад — ёш раҳбар-кадрлар шундоқ эл меҳрини қозонаётган Устозлардан сабоқ ва ибрат олсинлар. Токи, улар ҳақида ҳам вақти келганда Дониш домла шундоқ ибратли ҳикоятларини ёзиб юрсин, иншооллоҳ.\n«Юлдузли тунлар»нинг мунаввар кунлари\nМатбуотга ёрдам керак…(ми?)\nМактабларда ижодий-маданий муҳит такомиллашади\nAssalomu aleykum. Jumaboev Davlatyor domla haqiqatdan barcha berilgan tariflarga loyiq inson. Har bir muammosi bor insonga qo’ldan kelgancha yordam beradigan xushmuomala va o’z ishining ustasi. Milliy universitetdan ketganlari o’qib hafa bo’ldik. Hurmatimiz cheksiz!\nNext story Ўзбекистон Республикаси Қонуни


Минораи Калондан ташлаш жазосини ман этган инсон ёхуд Амир Олимхоннинг бойликлари учун кимнинг қабри очилган? » Новости Узбекистана сегодня: nuz.uz\nНовости Узбекистана → Маданият ва саънат → Минораи Калондан ташлаш жазосини ман этган инсон ёхуд Амир Олимхоннинг бойликлари учун кимнинг қабри очилган?\n14-10-2019 10:25 0 416 Рейтинг1 Чоп этиш\nМинораи Калондан ташлаш жазосини ман этган инсон ёхуд Амир Олимхоннинг бойликлари учун кимнинг қабри очилган?\nНавоий вилоятининг Кармана шаҳридаги нодир меъморий ёдгорлик — «Қосим Шайх» мажмуасида бўлганмисиз?\n500 йиллик тарихга эга бу масканда Қосим Шайхдан бошқа яна бир инсоннинг қабри жойлашган.\nУ Амир Олимхоннинг отаси Абдулаҳадхоннинг қабри бўлиб, ундаги қабр тош бир неча марта янгиланган ва ҳозирга қадар икки марта очилган.\n– Қабр 1943-44 йилларда ва 1984 йилда очилгани бизга маълум, – дейди Навоий вилояти тарих ва маданият музей ходими Лола Саидова. – Бунга сабаб, унинг ўғли Амир Олимхоннинг афсонавий бойликлари – олиб кета олинмаган арава-арава тиллалар шу ерга кўмилган бўлиши тахмин қилиниб, очилган. Ҳеч қандай бойлик топилмаган, бироқ жасадга зарар етказилган.\nЎз даврида Бухоро амирлигини бошқарган бу инсон учун нега бу макон охирги манзил бўлди деган саволимизга, "Чунки Абдулаҳадхон Карманада туғилган, Бухорони ҳам шу ердан туриб бошқарган" деб жавоб беришди. “Ожиз” тахаллуси билан шеърлар ҳам ёзгани манбаларда келтирилган.\nМузей ходимлари Амир Абдулаҳадхоннинг қилган ишлари, амалга оширган ислоҳотлари ҳақида сўзлаб берди. У ўз ҳукмронлик даврида суд-ҳуқуқ тизимини тубдан ислоҳ қилишга, инсонпарварлик тамойили асосида шакллантиришга уриниб, қийноқлар, ўлим ҳукми ва энг даҳшатли жазо – Бухородаги Минораи Калондан ташлаб юбориш жазосини ман этган экан. Кармана аҳолиси Абдулаҳадхонни хушмуомалалиги, адолатпарварлиги, художўйлиги ва оддийлиги учун жуда севгани ҳам эътироф этилди.\n– Тарихий манбаларда Амир Абдулаҳадхон Москва ва Санкт-Петербургда бир неча марта боргани қайд этилган, – дейди Лола Саидова. – Санкт-Петербургда мусулмон масжиди, Саудия Арабистони, Миср, Сурия, Ироқ, Қрим ва Кавказ ўлкаларида бир қанча работлар, меҳмонхоналар, саройлар ва ҳаммомлар қурдиргани ҳам тарихий ҳақиқат.\nМустақилликдан олдин, Қримда қурдирган қасрлардан бирига “Ўзбекистон” санаторияси номи берилган.\nЭҳ-ҳе, дунёнинг бир қатор давлатларига турли хилдаги хизмат кўрсатиш объектлари қуриб берган амир, ўз юрти, халқига нима енгилликлар қилганига қизиқиб, тарихий китобларни варақладик. Абдулаҳадхон ҳукмронлиги даврида Каттақўрғондан Бухорога Кармана орқали телеграф сими тортилгани, Чоржўйни Самарқанд билан боғловчи темир йўл ўтказилган ва Кармананинг Бухоро амирлигидаги нуфузини ҳисобга олиб, бу ерда Кармана станцияси қурилгани ҳақидаги маълумотлардан очиғи жуда қувондик.\nУшбу ханоқоҳга киравериш пештоқида форс тилида марсия ёзилган экан. Унинг қисқа маъноси эса “ Эй, дил бу ёруғ жаҳонда хотиржамлик йўқ. Қарагин замона шоҳи бўлган Саид Абдулаҳадхон ҳам сўнгги манзилга йўл олди, ким бўлсак ҳам тупроқдан яралганмиз ва унга қайтамиз” иборат экан.


Бойвачча тилимизнинг кўмаги — Kar24.uz\nТаҳририятда фаолият юритувчи Чарос эски дугонасини соғинди чоғи, қўлига телефонини олдию ҳарфлар клавишини чертганча СМС ёзишга тутинди: Салом, дугонам Севинч. Аҳволларинг яхшими? Фарзандларинг тинчми? Сени соғиндим.\nОрадан салкам вақт ўтиб, жавоб СМС мусиқаси жаранглади. Унда шундай сўзлар битилганди: «Салом қадрдоним. Бормисан-омонмисан? Ишлар билан юрибсанми қалам-ла диллашиб, қоғоз ила қувлачмачоқ ўйнаб. Бўладиган бола… деганларидек. Эсингдами мактабда адабиётни жуда севардик. Кўп баҳо олишда беллашардик. Ўзбек тили бойлиги сабабли сен доскага чиқсанг, қафасдан чиққан булбулдек, сайрайвериб, сайрайвериб бизга вақт қолдирмасдинг. Ўшанда шунқанги жаҳлим чиқарди. Ҳозир эсласам»…\n-Ҳа нимасини айтасан, аммо сен иншони чиройли ва бехато ёзардинг эсингдами?\n-Ҳа, лекин битта сирни очаман. Мен “х“ билан “ҳ“ ҳарфларини фарқлаёлмаганлигимдан ўша ҳарфлар иштирок этган сўзларни, иложи борича синонимларидан фойдаланардим. Масалан: хат сўзини ўрнига мактуб, хабар сўзига маълумот, хотира сўзини ўрнига эсдалик… Эсимда, ҳатто хайр сўзига қандай х ҳарфи ёзилишини билмасдан алвидо деб ёзиб юборганман. Ва ўша пайтлар ортимдан юрган йигитлардан осонгина қутилганман. Ҳозир шуларни эсласам кулгим келади. Мана иншоим нимага беҳато, йўғей бехато ёзилганининг боиси. Бўпти дугон тўполончимни боғчага элтишим керак. Алвидо!\nЧарос ушбу охирги СМСни ўқидию бирдан кулиб юборди.\nKar24uz учун махсус.\nPrevious Ёзмасам туролмайман, айтмасам чидолмайман\nNext Олманинг тагига олма тушади


Купить Бутун умрлик мижозлар в Ташкенте - рассрочка без оформления кредита\nБутун умрлик мижозлар\nЯзык- на узбекском языке (кирилица)\nҲар қандай тадбиркор янги мижоз топиш ҳақида ко’п о’йлайди ва бунинг учун кераклича буджетни ажратади. Аммо сиз янги мижоз топилганидан со’нг нима қилиш кераклиги ҳақида о’йламасангиз бу хато кейин сизга қимматга тушиши мумкин. Янги мижоз жалб қилгандан ко’ра ҳозирги мижозингиздан ко’проқ фойда олишингиз мумкин.\nБу китоб мижозларни бошқариш (нима қилсангиз мижозлар сизда навбатга туришади), ходимларни бошқариш (уларни тўғри мотиватсия бериш, тўғри маош тақсимлаш), сотув бўлимини тўғри ташкил қилиш ва бошқа кўплаб фойдали маълумотлардан ташкил топган.\nКитоб муаллифи Карл Сюелл шундай дейди:\n"Янги мижозларни жалб қилишдан олдин, мавжуд мижозларни бутун умрлик мижозларга айлантиришга бир мартта бо’лса ҳам ҳаракат қилиб ко’ринг. Бу китоб айнан шу жараённи амалга ошириш учун ёзилган".\nКупить "Бутун умрлик мижозлар" в один клик


Тошкент Швейцариядаги “ўзбек иши” бўйича овоз чиқарди\nШвейцария нашрларидан бири саволларига ëзма жавоб қайтарган Берлиндаги Ўзбекистон элчихонаси¸ швейцар прокурорлари ўрганаëтган пул ювиш операциялари учун жавобгарликни МТС-Ўзбекистон собиқ бош директори Беҳзод Аҳмедовга юклади.\nШвейцарияда Ўзбекистон фуқаролари устидан очилган жиноий иш юзасидан ҳозирга қадар сукут сақлаб келган Тошкент расмийлари бу жимликни ниҳоят бузишди.\nЎзбекистоннинг Германия пойтахтида жойлашган элчихонаси расмийлари Швейцарияда чиқадиган "Le Temps" газетаси йўллаган саволларнинг айримларига ëзма жавоб қайтарди.\n30 июл куни Ўзбекистон фуқаролари Шоҳруҳ Собиров ва Алишер Эргашевнинг Женевада ҳибсга олиниши ортидан Швейцария прокуратураси тўрт Ўзбекистон фуқаросига нисбатан пул ювиш амалиëтлари билан боғлиқ жиноий иш қўзғади.\nМТС-Ўзбекистон собиқ бош директори ва Гулнора Каримовага қарашли Модалар уйи раҳбари саналмиш Гаяне Авакянни ҳам ўз ичига олган бу жиноий иш давомида бу тўртала шахс номига Швейцария банкларида очилган ҳисоб рақамларидаги юзлаб миллион долларлик пул музлатиб қўйилди.\nШвейцария матбуоти таъкидича¸ бу тўртала шахс ҳам Ўзбекистон президентининг тўнғич қизи Гулнора Каримовага яқин бўлган ва тахминларга кўра¸ улар номига очилган турли оффшор ширкатлари ва банк ҳисоблари ортида Гулнора Каримова турган.\nҲозирга қадар на Гулнора Каримова ва на Ўзбекистон ҳуқуқ тизимлари Швейцарияда бораëтган жиноий ишлари ва қўйилаëтган айбловларга расмий муносабат билдирмади.\n11 октябр куни Ўзбекистон Республикасининг Берлиндаги элчихонаси Швейцариядаги "Le Temps" газетаси йўллаган саволларга жавоб бериш орқали бу жимликни бузди.\nБерлин элчихонаси швейцар газетасига юборган жавобларида пул ювиш ва кенг кўламли молиявий фирибгарлик учун МТС-Ўзбекистон бош директори Беҳзод Аҳмедовни айблади ва Россиянинг МТС ширкатига нисбатан Аҳмедовни бекитаëтганлик айбини илгари сурди.\nБеҳзод Аҳмедов¸ айни пайтда Ўзбекистон Бош прокуратураси томонидан МТС ширкатига қарши илгари сурилаëтган оғир иқтисодий айбловлар марказидаги шахс ҳамдир.\nТошкент томони Аҳмедовнинг бедарак йўқолганини иддао қилмоқда ва у Interpol орқали халқаро қидирувга берилган.\nБерлиндаги ўзбек элчихонаси Швейцария газетасига берган жавобида Ўзбекистон Бош прокуратурасининг МТС-Ўзбекистон ва Беҳзод Аҳмедовга қўйган расмий айбловини қайта такрорлайди ва Аҳмедовнинг қочиш режасига оид айрим тафсилотларни очиқлайди.\n“Аҳмедов 6 июнда Қозоғистонга қочиб ўтди. 9 июн куни бу ердан Истанбулга учди. Истанбулдан эса¸ Парижга келди ва бу ерда хориж банк ҳисобларидаги молиявий муаммоларини ҳал қилди.\nПариждан Аҳмедов Арманистон пойтахти Ереванга келди ва 19 июн куни Еревендан Москвага учиб келди ва ҳозир ҳам тахминларга кўра¸ шу ерда қолмоқда”¸ дейилади Ўзбекистон элчихонасининг "Le Temps" газетасига юборган ëзма жавобида.\nМазкур мактубга Беҳзод Аҳмедовнинг сафар маршрутини тасдиқловчи рейс номерлари ҳам илова қилинган ва Аҳмедовнинг МТС қудрати билан божхона ва бошқа текширувларни четлаб учқичга чиқиши учун “яшил корридор”дан фойдалангани иддао қилинади.\n“Тергов жараëнида МТСнинг ҳақиқатни ойдинлаштиришда бизга ëрдам бермаслиги ва Беҳзод Аҳмедовни бекитишда давом этажаги ойдинлашди”¸ дейилади Берлиндаги ўзбек дипломатлари швейцар нашрига берган жавоби.\nЎзбекистон элчихонаси очиқлаган бу айбловларга муносабат билдирмаслигини маълум қилган МТС расмийлари¸ Беҳзод Аҳмедовни ширкатнинг собиқ ходими дея атади ва унинг қаерда эканидан ширкат раҳбарияти мутлақ бехабарлигини билдирди.\nАйни пайтда¸ Ўзбекистон элчихонаси "Le Temps" нашрининг Швейцария банкларидаги Аҳмедов ҳисоб рақамларига оид саволларини жавобсиз қолдирган.\nШвейцария журналистлари ўрганган маълумотга кўра¸ ҳозирда “ўзбеклар иши” юзасидан мамлакат турли банкларида музлатилган пул миқдори 640 миллион АҚШ долларини ташкил этади.\nШвейцария баробарида Швецияда ҳам "ўзбек иши" деб аталган тергов жараëни давом этмоқда ва бу ерда ҳам кенг кўламли коррупция ва пул ювиш операцияларига оид швед журналистлари ўртага қўйган маълумот ва айбловлар ўрганилмоқда.


Қашқадарёда 16 ва 11 ёшли опа-сингил коронавирусдан тузалди\nЎзбекистонда коронавирусдан соғайганларни тантанали равишда уйига кузатиш анъанага айланди.\nҚашқадарё вилояти юқумли касалликлар шифохонасида коронавирусдан даволанаётган 16 ва 11 ёшли икки бемор бутунлай соғайди. Бу ҳақда 24 апрель куни Соғлиқни сақлаш вазирлиги маълум қилди.\n“Соғайганлар Чироқчи туманида яшовчи опа-сингиллар бўлиб, каттаси 16 ёшда бўлса, кичиги 11 ёшда. Улар коронавирус инфекциясига чалинган укаси билан мулоқот орқали касалликни юқтириб олишган. Бугунги кунда лаборатория текширувлари уларнинг дарддан бутунлай фориғ бўлганини кўрсатмоқда”, дейилади расмий хабарда.\nБу билан Ўзбекистонда коронавирус инфекциясидан соғайганлар сони 563 нафарга етди. Беморлардан 7 нафари вафот этди.\nСўнгги маълумотда қайд этилишича, коронавирусга чалинганлар сони камида 1735 кишини ташкил қилмоқда.


Абу-Даби амирлиги фуқароларга ёрдам тариқасида 5 млрд. доллар ажратди\nБААнинг Абу-Даби амирлиги расмийлари мамлакатга асос солинганининг 47 йиллиги муносабати билан фуқароларга 18,3 миллиард дирҳам (тахминан 5 миллиард доллар) миқдорида иқтисодий ёрдам ажратди. Бу ҳақда «РИА Новости» хабар бермоқда.\nТақдим этилган ёрдам ичидан уй-жой сотиб олиш учун кредитлар, тайёр уйлар ва қурилиш учун ер майдонлари ўрин олган. Бу ёрдамдан 12 мингдан ортиқ одам фойдалана олиши кутилмоқда. Абу-Даби валиаҳд шаҳзодаси Муҳаммад бин Зайд ал-Наҳаённинг таъкидлашича, ушбу қарор «ижтимоий барқарорликни ва аҳолининг муносиб турмушини таъминлаш»га йўналтирилган.\nБАА Миллий куни ҳар йили 2 декабрда нишонланади. 1971 йилнинг шу кунида Абу-Даби бошчилигидаги олти амирлик Бирлашган Араб Амирликлари номи остида мустақил давлат тузишга келишган. Еттинчи амирлик — Рас-ал-Ҳайма эса БАА таркибига 1972 йилда қўшилган.


Талаба Путин қўли теккан ручкани бир...\n10.08.2020 18:11 0 2072\nНоми сир сақланаётган сочилик талаба Россия президенти Владимир Путиннинг дастхати ҳамда давлат раҳбари бир марта қўлини тегизган ручкани интернетда сотишга қарор қилди. Бу ҳақда «Sochi24» телеканали Telegram-каналда хабар берган.\nХабарда ёзилишича, Россия етакчиси 2014 йил 7 март куни Сочида Халқаро Паралимпия ўйинлари очилиши куни ўз имзосини қўйган. «Шунингдек, Владимир Владимирович Путин ёзган шарикли ручка қўшиб берилади. Шундан сўнг уни ҳеч ким ушламаган. У дастхат билан бирга сейфда сақланган», — дейди муаллиф.\nПутиннинг дастхати билан қўли теккан ручка 1 миллион рублга баҳоланган. Талабанинг айтишича, бир йил олдин япониялик тадбиркор экспонатни 450 минг рублга сотиб олишга уриниб кўрган.\nРоссиялик талаба 14 ёшида Сочи санъат музейида кўнгилли бўлиб ишлаётганида президентдан дастхат олганини, лекин ҳозир пулга эҳтиёжи борлиги туфайли уни сотишга қарор қилганини тушунтирди.\nРоссия интернет талаба Владимир Путин ручка дастхат\nКоронавирус Кеча, 06:46


Пайғамбарлар тарихи (35). Муҳаммад алайҳиссалом « O'zbekiston ERK Demokratik Partiyasi\n08 August 2014 - 9:22\nБАДДУО ОЛГАН ЕТТИ МУШРИК\nАбдуллоҳ бин Маъсуд шундай хотирлайди: “Пайғамбаримиз алайҳиссалом Байтуллоҳ ёнида туриб намоз қилаётганди. Абу Жаҳл ва унинг оғайнилари Шайба бин Рабийъ, Утба бин Рабийъ, Уқба бин Аби Муайт, Умайй бин Ҳалаф ва яна икки киши Ҳижрда Пайғамбаримиз алайҳиссаломнинг атрофида ўтиришарди. Пайғамбаримиз алайҳиссаломнинг саждаси узоқ давом этди.\nБуни кўриб, Абу Жаҳл “Шу риёкорни кўраяпсизми? Биттангиз бориб, фалон жойда кеча сўйилган туянинг ичак чавоғини олиб келсангиз-чи! Ким уни олиб келиб, Муҳаммад саждага кетганида унинг елкасига қўяди?”, деб сўради.\nУ ердагиларнинг энг шаккоги Уқба бин Абу Муайт ўрнидан туриб, “мен қиламан”, деб чопиб кетди.\nИшкамбани олиб келиб, Пайғамбаримиз алайҳиссаломнинг саждага кетишини кутди.\nУ саждага эгилганда, туянинг ичак чавоқларини Пайғамбаримизнинг икки кураги орасига ташлади. Ва ҳаммаси қаҳ-қаҳ отиб кула бошладилар.\nАммо Пайғамбаримиз бошини кўтармади, саждада давом этди.\nМен эса нима қилишимни билмай, қотиб туравердим. Ҳатто тилим тутилди. Мени қўрийдиган қавмим, қабилам йўқ эди…\nНиҳоят, бир киши кетиб, Фотимага хабар берди.\nФотима у пайтда кичик бир қиз эди.\nЧопиб келди. Расулуллоҳ алайҳиссаломнинг устидан ичак чавоқларни олиб, четга улоқтирди. Буни қилганларга оғир сўзлар сўйлади.\nМушриклар Фотимага қарши ҳеч нарса дея олмади.\nПайғамбаримиз алайҳиссалом ҳар сафаргидай, саждадан бошини кўтариб, намозини тамомлади. Кейин Байтуллоҳга йўналиб, овозини юксалтирди. Ва орасида Абу Жаҳл, Умаййа бин Ҳалаф, Утба бин Рабийъ, Шайба бин Робийъ, Уқба бин Абу Муайтлар бўлган етти кишига баддуо этди.\nРасулуллоҳ алайҳиссалом уч карра шундай деди:\n“Эй, Аллоҳ, Қуръайшни сенга ҳавола этдим,\nЭй, Аллоҳ, Қуръайшни сенга ҳавола этдим,\nЭй, Аллоҳ, Қуръайшни сенга ҳавола этдим!\nЭй Аллоҳ, Қуръайшдан шу жамоатни сенга ҳавола этаман!\nЭй Аллоҳ, Абу Жаҳл Ҳишомни сенга ҳавола этаман!\nЭй Аллоҳ, Утба бин Рабийъни сенга ҳавола этаман!\nЭй Аллоҳ, Шайба бин Рабийъни сенга ҳавола этаман!\nЭй Аллоҳ, Уқба бин Аби Муайтни сенга ҳавола этаман!\nЭй Аллоҳ, Умаййа бин Ҳолафни сенга ҳавола этаман!\nЭй Аллоҳ, Валид бин Утбани сенга ҳавола этаман!\nЭй Аллоҳ, Умаро бин Валидни сенга ҳавола этаман!”, деди.\nМушриклар дуони эшитганлари он қаҳ- қаҳалари дарҳол кесилди.\nЧунки улар ҳам бу минтақада қилинган дуонинг мутлақо қабул қилинишига ишонардилар. Шу боис, Пайғамбаримиз алайҳиссаломнинг дуосидан қўрқдилар. Муҳаммад алайҳиссаломга Китобни индирган, Муҳаммад алайҳиссаломни ҳақ дин ила Пайғамбар қилиб юборган, жонимни қудрат қўлида тутган Аллоҳга ямин этаманки, Расулуллоҳнинг исмларини айтгани бу кишиларнинг ҳаммаси Бадр жангида ўлдирилиб, чуқурга улоқтирилганларини кўрдим. Кун жуда иссиқ эди. Улар Бадр қудуғига судраб олиб борилди ва у ерга улоқтирилдилар”. (Термизий, “Сунан”, 5/339) Муслим, 3/1419).\nАБУ ЖАҲЛНИНГ КЎЗИГА КЎРИНГАН ТУЯ\nАбдуллоҳ бин Амр бин Оснинг ривоятига кўра, Пайғамбаримиз алайҳиссалом Каъбанинг Ҳижр мақомида намоз қиларкан, орқасидан писиб келган Уқба бин Аби Муайт уни бўғиб ўлдиришга ҳаракат қилди, аммо Ҳазрати Абу Бакр етиб келиб, бу жиноятга халақит берди.\nБир кун Абу Жаҳл Қуръайшликларга “эртага бир тош билан намозда ўтирган Муҳаммаднинг бошини эзаман. Сиз хоҳ мени ҳимоя қилинг, хоҳ Абдуманноф ўғилларига таслим этинг, барибир бу ишни қиламан”, деди.\nҚуръайш мушриклари “сени ҳеч қачон уларга таслим қилмаймиз”, дейишди.\nАбу Жаҳл эртаси куни ваъдасининг устидан чиқиш учун намоз қилаётган Пайғамбаримиз алайҳиссаломга яқинлашганда олдига қутурган бир туя чиқиб, унга ташланди. Қўлидан тоши тушиб, орқасига қочган Абу Жаҳл мушрикларга “бир қутурган туя мени еб қўймоқчи бўлди”, деди даҳшат ичида.\nМУШРИКЛАРНИНГ ҚИЙНОҚЛАРИДАН ЖАБР КЎРГАН МУСУЛМОНЛАР\nҲазрати Абу Бакр, Талҳо бин Убайдуллоҳ, Зубайр бин Аввом, Ҳазрати Усмон, Мусъа бин Умайр, Зиннурс хотун, Умму Убай хотун, Наҳдия хотун ва қизи, Лубайка хотун, Амр бин Фуҳайра, Абу Фунайҳа, Билол Ҳабаший ва унинг онаси, Ҳаббоб бин Арат, Миқдод бин Амр, Суҳайб бин Синон, Ёсир бин Амр ва оиласига ва бошқа ўнлаб мусулмонлар қийноқ ва исканжалар нақадар даҳшатли бўлмасин ўз динларидан қайтмадилар. Аллоҳ ҳаммасидан рози бўлсин!\nИСЛОМДА РУХСАТ ВА АЗИМАТНИНГ МОҲИЯТИ ВА ҲУКМЛАРИ\nРухсат Аллоҳу Таоло тарафидан қулларга таклиф қилинган ҳукмларда уларнинг узрлари туфайли уларга кўрсатилган қулайлик ва кенгликдир.\nАзимат эса узр билан алоқаси бўлмаган асл ҳукмлардир.\nМасалан, мусофирнинг Рамазонда рўза тутиши Азимат, тутмаслиги эса Рухсатдир.\nМусофирнинг (сафарда) рўза тутиши унинг учун хайрлироқдир.\nҚалби Аллоҳга иймон билан мутмаин бўлган бир киши чидаб бўлмас қийноқлар остида айтгани куфр сўзлари учун бир вабол тараттуб этмайди. Чунки у бунга мажбур қилинди.\nФақат бу нуқтада қийноқ ўлим билан таҳдид этилмак, ўласи қилиб калтакланмак, оташда куйдирилмак каби чидаб бўлмас даражада бўлиши керак. (Розий, 20/121).\nБу вазиятда мажбур қилинган инсон ёки рухсат билан амал қилиб, қутулади ёки азиматни танлаб, ҳалок бўлади.\nАмморнинг отаси Ёсир билан онаси Сумаййа хотин динларининг иззат ва шарафи йўлида азимат ила ҳаракат этиб, мушрикларнинг айттирмоқчи бўлган куфр сўзини айтмай, ҳалок бўлдилар.\nАммор бин Ёсир эса, рухсат билан амал қилиб, Аллоҳга ва Расулига иймон билан тўла бўлган ҳолда, мушрикларнинг истагани сўзларни тил учида айтиб, қийноқдан қутилди. Замаҳшарийга кўра: “Бу икки ишдан қайси бири Амморнингми ёки ота- онасинингми қилган иши (мақбул) афдолдир, дея сўраладиган бўлса, Амморнинг ота онаси феъли афдолдир, дейилади. Чунки, буларникида Исломият учун ўлдирилишга тайёрлик бор”.\nҚуръайш мушрикларининг ўз қабилаларидан иймон этганларни динидан қайтариш учун ҳибс этиб, қийноққа солиб азоб бериши кенг ёйила бошлаганида Пайғамбаримиз алайҳиссалом бу мусулмонларга Ҳижрат қилишни буюрди. “Сиз энди дунёга тарқалинг, Аллоҳу Таоло сизларни яна бир жойга тўплаяжак”, деди.\nМусулмонлар “қаерга кетайлик, ё Расулуллоҳ”, дедилар.\nПайғамбаримиз Ҳабашистон тарафга қўлини чўзиб, “шу ёққа, Ҳабаш тупроғига кетсангиз яхши бўлади. У ерда ўз халқига зулм қилмаган бир қирол бор. У ер тўғрилик диёридир. Аллоҳу Таоло бу машаққатлардан бир чиқиш йўли очгунича, сизлар у ерда қолинглар”, деди.\nҲабаш ўлкасига ҳижрат нубувватнинг (пайғамбарликнинг) бешинчи йилида, Ражаб ойида бошланди.\nДинидан қайтарилишдан қўрқиб, Аллоҳга қочиш учун Маккадан Ҳабашистонга яширин йўлга чиққанлар шулар эди:\n1. Ҳазрати Усмон бин Аффон\n2. Ҳазрати Усмоннинг завжаси Ҳазрати Рукия\n3. Абу Ҳузайфа бин Утба\n4. Абу Ҳузайфанинг завжаси Саҳла хотун\n5. Зубайр бин Аввом\n6. Мусъоб бин Умайр\n7. Абдураҳмон бин Авф\n8. Абу Салама бин Абдуласад\n9. Абу Саламанинг завжаси ҳазрати Умму Салама\n10. Усмон бин Мазъун\n11. Амир бин Рабийъ\n12. Амир бин Рабийънинг завжаси Лайло хотун\n13. Абу Сабри бин Абу Руҳм\n14. Абу Сабрининг завжаси Умму Кулсум хотун\n15. Ҳабиб бин Амр\n16. Суҳайл бин Байзо\n17. Абдуллоҳ бин Масъуд бўлиб, 12 та эркак ва 6 та хотиндан иборат эдилар.\nМушриклар уларни таъқиб этиб, ушлашни истадилар, аммо муҳожирлар тижорат кемаларига миниб, улардан қутилдилар.\nРасулуллоҳ алайҳиссалом бир кун Маккада, Каъбада “Нажм” сурасини очиқча ўқиди. Суранинг сўнгги ояти бўлган 62-оятни ўқиб бўлганидан сўнгра у сажда қилди .\nШунда унинг ёнидаги, орқасидаги ҳар ким (мусулмонлар) Пайғамбаримиз алайҳиссаломга эргашиб, сажда этишди.\nМушриклар ҳам оятда ўз бутларининг исми айтилгани учун, уларга таъзим мақсадида сажда қилдилар.\nҲатто Қуръайш қавмидан эгила олмайдиган бир чол ҳам қўлига бир ҳовуч тупроқ ва ёки чағиртош олиб уни манглайига теккизарак, сажда этган ва “бу менга етар” деган.\nАбдуллоҳ бин Масъуд “онт бўлсинким, кейин унинг кофир бўлиб ўлдирилганини кўрдим. У Умаййа бин Ҳалаф эди”, деди.\nСАЖДА ОЯТЛАРИ ВА ҲУКМЛАРИ\nҚуръони Каримдаги сажда оятлари ўқилганда, Қиблага қараб “Аллоҳу Акбар”, дейилади ва бир карра сажда қилинади, кейин “Аллоҳу Акбар”, дея саждадан турилади.\nБу шаклда ташаҳҳудсиз ва саломсиз тиловат қилмоқ ўқиганга ва уни тинглаганларга вожибдир.\nСАЖДА ОЯТЛАРИ ШУЛАРДИР:\n1. Аъроф сурасининг 206 ояти\n2. Раъд сурасининг 15 ояти\n3. Наҳл сурасининг 49 ояти\n4. Исро сурасининг 107 ва 109 оятлари\n5. Марям сурасининг 58 ояти\n6. Ҳажж сурасининг 18 ояти\n7. Фурқон сурасининг 60 ояти\n8. Намл сурасининг 25 ояти\n9. Сажда сурасининг 15 ояти\n10. Саъд сурасининг 24 ояти\n11. Фуссилат сурасининг 37 ояти\n12. Нажм сурасининг 62 ояти\n13. Иншиқоқ сурасининг 21 ояти\n14. Алоқ сурасининг 19 ояти\nМУҲОЖИРЛАРНИНГ ҲАБАШИСТОНДАН ЮРТИГА ҚАЙТИШИ\nМаккаликларнинг Пайғамбаримиз алайҳиссалом билан бирга сажда этганлари ва мусулмонлар энди тинч яшаётган ҳақда мишмишларни эшитган ҳазрати Усмон бошчилигида 33 эркак 6 та аёл муҳожир Маккага қайтиб келишга қарор бердилар. Лекин улар Маккага яқинлашганда, бу миш- мишларнинг тўғри бўлмаганини ўрганишди. Улар ҳимоясиз Маккага киришдан қўрқдилар. Фақат Ҳaбашистонга қайтиб кетиш ҳам оғир келди.\nШунда улардан ҳар бири – Маккалик қариндошлари ҳимояси остида – Маккага кирдилар.\nҲазрати Усмон қариндоши Абу Уҳайҳа Саид бин Оснинг ҳимояси остига кирди. Бу васила ила Пайғамбаримиз алайҳиссаломни ҳам кўрди.\nҲАБАШИСТОНГА ИККИНЧИ ҲИЖРАТ\nҚуръайш мушриклари Маккага қайтиб келган мусулмон муҳожирларни кўрган жойда ушлаб, қаттиқ қийноққа сола бошладилар.\nҲазрати Жаъфар бин Абу Толиб Пайғамбаримиз алайҳиссаломнинг ёнига келиб, “ҳеч кимдан қўрқмасдан ибодат этабилажагим бир ерга кетишимга изн бер” ,деди.\nПайғамбаримиз алайҳиссалом мусулмонларга иккинчи марта Ҳабашистонга ҳижрат қилишга изн берди.\nҲазрати Жаъфар бин Абу Толиб, унинг завжаси Асмо бинти Умайс хотун, Ҳазрати Усмон бин Аффон, унинг завжаси Ҳазрати Рукия, Амр бин Саид каби юз бир киши Ҳабашистонга йўл олди .\nМакка мушриклари мусулмонларни “қабул этма” деган талаб ила Ҳабашистон қиролига кўпгина ҳадя бериб, иккита элчи юборди.\nБу элчилар аввал Ҳабашистон қироли Нажошийнинг мулозимларига пора бериб, уларнинг муҳожир мусулмонларнинг қўлини боғлаб, уларга берилиши учун қиролни кўндиришга чақирди. Пора олган мулозимлар рози бўлишди.\nМушрикларнинг иккинчи элчиси қирол Нажошийга ҳадяларни бериб: “биздан бир гуруҳ ақлсиз ёшлар сизнинг ўлкангизга қочдилар. Уларни олиб кетишимиз учун ҳукмдоримиз бизни сизга йўллади”, дейишди.\nПора олган мулозимлар ҳам муҳожирларни бу икки элчига берса тўғри бўлишини айтдилар.\nҚирол Нажоший: “Йўқ, Валлоҳи, мен уларни бу икки одамга таслим этмайман. Келиб ўлкамга қўнган, мени бошқалардан яхши билиб, юртимга сиғинган бир жамоатга ёмонлик қилинмас! Уларни ёнимга чақириб, бу икки одамнинг гапи ҳақида уларга савол бераман. Агар улар шу икки одамнинг дегани каби бўлсалар, уларни таслим этаман, агар бўлмаса, уларни ҳимоя қиламан”, деди.\nСўнгра Расулуллоҳ алайҳиссаломнинг асҳобини ёнига чақиртирди.\nМусулмонлар “энди қиролга нима деймиз?” дея ҳаяжонландилар.\nКейин “биз Пайғамбаримиз алайҳиссалом амр этганларинигина айтамиз, нима бўлса бўлсин!”, деган қарорга келишди.


Қирғизистон ҳукумати доллар курси бўйича прогноз беришдан хавфсирамоқда\n22:31 / 16.12.2015\nҚирғизистон ҳукумати доллар курси бўйича прогнозлар беришдан қўрқмоқда. Бу ҳақда 16 декабрда парламент йиғилишида бош вазир ўринбосари Олег Панкратов маълум қилди.\n“Ҳукумат ҳам, Миллий банк ҳам прогноз қилмаяпти, чунки у ҳақда маълум бўлса, нима бошланишини биласизми? Барча доллар сотиб олишга тушиб кетади, саросима бошланади, шунинг учун биз учта сценарий – оптимистик, пессимистик ва бетараф сценарий бермоқдамиз”, деб айтди Панкратов депутатлардан бирининг саволига.\nДепутат нефть ва доллар нархига прогноз берувчи ички фармойишлар мавжуд бўлган Қозоғистон ва Россияни мисол қилиб келтирди. “Бизнинг ҳукумат шундай иш қиладими? Давлат улушига эга компанияларга келгусидаги харидларни чамалаш ёки хорижий валюта ўсиши билан кредитлар олиш бўйича маслаҳатлар берадими?”, деб айтди депутат.\nҚирғизистон иқтисодиёт вазирлиги вакили прогнозларда нефть нархи ҳисобга олинишини, бироқ “бу ҳолат Қирғизистон иқтисодиётига бевосита таъсир кўрсатмаслигини, кўрсатса ҳам Россия ва Қозоғистон орқали билвосита кўрсатишини” айтди.


Батафсил... Comments (1) Соч ўстиришнинг 6 замонавий усули\n“Суғдиёна”нинг аввалги сонларида соч ўсишини тезлаштирувчи табиий усуллар ҳақида ёзгандик. Ваъда қилинганидек, бугунги мавзумиз – соч ўсишини рағбатлантирувчи замонавий муолажалардир. Батафсил маълумотларни шифокор, дерматолог-трихолог Шерзод МАҲМУДОВ беради.\nБатафсил... Янги шарх қўшиш Соч ўстиришнинг 8 усули\nСочнинг ўсиш тезлиги бизнинг генимиз ва турмуш тарзимиз билан бевосита боғлиқлигини унутмаслик керак. «Сочим нега секин ўсаяпти?» деган саволни беришдан аввал таомномангиз ва парваришловчи воситаларингизни кўздан кечиринг... Асосийси, муаммога ҳар томонлама ёндашинг!Батафсил... Янги шарх қўшиш “Ёрдам беринг, эргинамнинг боши кал, кўнгли нозик...”\nСоч тўкилиши эркаклар учун ҳақиқий фожеа эканлигини... аёллар жуда яхши билишади. Бу муаммо билан рўбаро келганлар орасида руҳий қийналган, ўзига ишончи пасайган ҳамда депрессияга йўллиққанларни учратиш мумкин. Суянган тоғингизни шу кичкинагина муаммо «синдириш»ига йўл қўйманг, дугонажонлар! Ҳатто, бу ота-бобосидан мерос бўлса ҳам, унга қарши замонавий усуллар билан курашишга шайланинг!Батафсил... Comments (3) Байрамона кокилли турмаклар\nЯқинларимизни хушнуд этиш мақсадида ширинликлар пишириш, уйни тартибга келтириш, болаларни ювинтиришу кийинтириш каби охири кўринмас ишларнинг югур-югури билан бўлиб, биз аёллар ташқи кўринишимиз, сочлармизни байрамона «тартиб»га келтиришга вақтимиз қолмайди. Батафсил... Comments (3) Соч бўяшнинг 15 қоидаси\nРуҳшунослар фикрича, аёл кишининг соч рангини ўзгартириши янгиликка интилиш ифодаси экан. Чиндан ҳам, бўёқ соч толаларимизни зарарлашига қарамай, у ташёи кўринишимизга мафтункорлик бахш этади. Биламизки, сочни уй шароитида мустаёил бўяш мумкин. Аммо сартарош ёрдамисиз бу борада бир қанча камчиликларга йўл қўйишимиз ҳам бор гап. Шу боис бугун сизга сочни тўғри бўяш ёоидаларини ўргатмоёчимиз.Батафсил... Янги шарх қўшиш Сочларим ҚАЛИН бўлсин десангиз 5 та энг зўр усул\nСтатистик маълумотларга кўра, жаҳон бўйича аёлларнинг тўқсон фоизи сочлари сийраклигини яширишга уринишар экан. Аммо шуниси ҳам ҳақиқатки, стилистлар муаммони бартараф этишнинг камида бешта оддий усули мавжудлигини таъкидлайдилар. Уларга риоя қилсангиз, бас, кўнглингиздагидек соч турмаги ҳосил бўлади.Батафсил... Янги шарх қўшиш Сочни совуқдан ҳимоялаймиз\nҚишки изғиринда сочимиз ҳар жиҳатдан парваришга муҳтож бўлади. Шу боис бугун эътиборингизга бу борадаги керакли тавсияларни ҳавола этмоқчимиз.\nБатафсил... Comments (2) “Сочларингни “куйдириб”, бизни ҳам куйдирасанми?!”\nМода оламининг ҳар бир вакили ҳар бир йил ёки фасл учун бирор янгилик яратишга интилади. Жумладан, сартарош-стилистлар ҳам. Айни пайтда сочни “омбре” услубида бўяш урф эканлигини кўпчилик билса керак. Бунда соч кокилларининг пастки беш сантиметри унинг юқори қисмидан икки ҳисса очроқ рангда бўлади. Табиийки, мазкур услуб ва соч рангини ўзгартириш билан боғлиқ бошқа амалий ишларни сочни “куйдир”май бажаришнинг иложи йўқ. Хўш, бунинг зарари йўқми?\nБатафсил... Янги шарх қўшиш Энг осон соч турмакларини ўрганамиз!\nЭрталаблари ишга шошилганда пардозу либосингизга мос турмак танлашга қийналасизми? Бу муаммо эмас, айнан сиз каби вақти тиғиз, аммо замонавийликни хуш кўрувчи аёллар учун энг осон соч турмакларини тавсия этамиз. Дарвоқе, ҳозирги пайтда ўрилган сочлар урфда эканлигини биласиз. Шу боис ҳам бу галги маҳорат сабоғи айнан ўрилган сочларга тааллуқлидир. Батафсил... Янги шарх қўшиш Бошқа мақолала...\nКимёвий «турмакланган» сочларни парваришлаш усуллари\nКимга қандай соч турмаги ярашади?